
Prologue

A thousand tymes have I herd men telle

That ther ys joy in hevene and peyne in helle,

And I acorde wel that it ys so.

But natheles, yet wot I wel also

That ther nis noon duellyng in this contree

That eyther hath in hevene or helle ybe,

Ne may of hit noon other weyes witen,

But as he hath herd seyde, or founde it writen –

For by assay ther may no man it preve.

But God forbede but men shulde leve

Wel more thing then men han seen with eye.

Men shal not wenen everything a lye

But yf himself yt seeth, or elles dooth,

For, God wot, thing is never the lasse sooth

Thogh every wight ne may it nat ysee.

Bernard the monk ne saugh nat all, pardee!

Than mote we to bokes that we fynde,

Thurgh which that olde thinges ben in mynde,

And to the doctrine of these olde wyse,

Yeve credence, in every skylful wise,

That tellen of these olde appreved stories

Of holynesse, of regnes, of victories,

Of love, of hate, of other sondry thynges,

Of whiche I may not maken rehersynges.

And yf that olde bokes were awey,

Yloren were of remembraunce the key.

Wel ought us thanne honouren and beleve

These bokes, there we han noon other preve.

And as for me, though that I konne but lyte,

On bokes for to rede I me delyte,

And to hem yive I feyth and ful credence,

And in myn herte have hem in reverence

So hertely that ther is game noon

That fro my bokes maketh me to goon

But yt be seldom on the holyday,

Save, certeynly, whan that the month of May

Is comen, and that I here the foules synge,

And that the floures gynnen for to sprynge.

Fairwel my bok and my devocioun!

Now have I thanne eek this condicioun,

That of al the floures in the mede,

Thanne love I most thise floures white and rede,

Suche as men callen daysyes in oure toun.

To hem have I so gret affeccioun,

As I seyde erst, whanne comen is the May,

That in my bed ther daweth me no day

That I nam up and walkyng in the mede

To seen this flour ayein the sonne sprede,

Whan it upryseth erly by the morwe.

That blisful sight softneth al my sorwe,

So glad am I, whan that I have presence

Of it, to doon it alle reverence,

As she that is of alle floures flour,

Fulfilled of al vertu and honour,

And evere ilyke faire and fressh of hewe,

And I love it, and ever ylike newe,

And evere shal, til that myn herte dye,

Al swere I nat – of this I wol nat lye –

Ther loved no wight hotter in his lyve.

And whan that hit ys eve, I renne blyve,

As sone as evere the sonne gynneth weste,

To seen this flour, how it wol go to reste,

For fere of nyght, so hateth she derknesse.

Hire chere is pleynly sprad in the brightnesse

Of the sonne, for ther yt wol unclose.

Allas that I ne had Englyssh, ryme or prose,

Suffisant this flour to preyse aryght!

But helpeth, ye that han konnyng and myght,

Ye lovers that kan make of sentement,

In this cas oghte ye be diligent

To forthren me somwhat in my labour,

Whethir ye ben with the leef or with the flour.

For wel I wot that ye han her-biforne

Of makyng ropen, and lad awey the corne,

And I come after, glenyng here and there,

And am ful glad yf I may fynde an ere

Of any goodly word that ye han left.

And thogh it happen me rehercen eft

That ye han in your fresshe songes sayde,

Forbereth me, and beth nat evele apayde,

Syn that ye see I do yt in the honour

Of love, and eke in service of the flour

Whom that I serve as I have witte or myght.

She is the clerenesse and the verray lyght

That in this derke world me wynt and ledeth.

The hert in-with my sorwfull brest yow dredeth

And loveth so sore that ye ben verrayly

The maistresse of my witte, and nothing I.

My word, my werk ys knyt so in youre bond

That, as an harpe obeieth to the hond,

And maketh it soune after his fyngerynge,

Ryght so mowe ye oute of myn herte bringe

Swich vois, ryght as yow lyst, to laughe or pleyne.

Be ye my gide and lady sovereyne!

As to myn erthely god to yow I calle,

Bothe in this werk and in my sorwes alle.

But wherfore that I spak, to yive credence

To olde stories and doon hem reverence,

And that men mosten more thyng beleve

Then men may seen at eighe or elles preve –

That shal I seyn, whanne that I see my tyme.

I may not al attones speke in ryme.

My besy gost that thursteth alwey newe

To seen this flour so yong, so fressh of hewe,

Constreyned me with so gledy desire

That in myn herte I feele yet the fire

That made me to ryse er yt were day –

And this was now the first morwe of May –

With dredful hert and glad devocioun,

For to ben at the resureccioun

Of this flour, whan that yt shulde unclose

Agayn the sonne, that roos as red as rose,

That in the brest was of the beste that day

That Agenores doghtre ladde away.

And doun on knes anoon-ryght I me sette,

And as I koude, this fresshe flour I grette,

Knelyng alwey, til it unclosed was,

Upon the smale, softe, swote gras,

That was with floures swote enbrouded al,

Of swich swetnesse and swich odour overal,

That, for to speke of gomme, or herbe, or tree,

Comparisoun may noon ymaked bee,

For yt surmounteth pleynly alle odoures,

And of riche beaute alle floures.

Forgeten had the erthe his pore estat

Of wynter, that hym naked made and mat,

And with his swerd of cold so sore greved.

Now hath th'atempre sonne all that releved,

That naked was, and clad him new agayn.

The smale foules, of the sesoun fayn,

That from the panter and the net ben scaped,

Upon the foweler, that hem made awhaped

In wynter, and distroyed hadde hire broode,

In his dispit hem thoghte yt did hem goode

To synge of hym and in hir song despise

The foule cherl that for his coveytise

Had hem betrayed with his sophistrye.

This was hire song, »The foweler we deffye,

And al his craft.« And somme songen clere

Layes of love, that joye it was to here,

In worshipynge and preysinge of hir make.

And for the newe blisful somers sake,

Upon the braunches ful of blosmes softe,

In hire delyte they turned hem ful ofte,

And songen, »Blessed be Seynt Valentyne,

For on his day I chees yow to be myne,

Withouten repentyng, myn herte swete!«

And therwithalle hire bekes gonnen meete,

Yeldyng honour and humble obeysaunces

To love, and diden hire other observaunces

That longeth onto love and to nature –

Construeth that as yow lyst, I do no cure.

And thoo that hadde doon unkyndenesse,

As dooth the tydif, for newfangelnesse,

Besoghte mercy of hir trespassynge,

And humblely songen hire repentynge,

And sworen on the blosmes to be trewe,

So that hire makes wolde upon hem rewe,

And at the laste maden hire acord.

Al founde they Daunger for a tyme a lord,

Yet Pitee, thurgh his stronge gentil myght,

Forgaf, and made Mercy passen Ryght,

Thurgh Innocence and ruled Curtesye.

But I ne clepe nat innocence folye,

Ne fals pitee, for vertu is the mene,

As Etik seith – in swich maner I mene.

And thus thise foweles, voide of al malice,

Acordeden to love, and laften vice

Of hate, and songen alle of oon acorde,

»Welcome, somer, oure governour and lorde.«

And Zepherus and Flora gentilly

Yaf to the floures softe and tenderly

Hire swoote breth, and made hem for to sprede,

As god and goddesse of the floury mede.

In which me thoghte I myghte, day by day,

Dwellen alwey, the joly month of May,

Withouten slep, withouten mete or drynke.

Adoun ful softely I gan to synke,

And lenynge on myn elbowe and my syde,

The longe day I shoop me for t'abide

For nothing elles, and I shal nat lye,

But for to loke upon the dayesie,

That wel by reson men it calle may

The ›dayesye,‹ or elles the ›eye of day,‹

The emperice and flour of floures alle.

I praye to God that faire mote she falle,

And alle that loven floures, for hire sake!

But natheles, ne wene nat that I make

In preysing of the flour agayn the leef,

No more than of the corn agayn the sheef,

For as to me nys lever noon ne lother.

I nam withholden yit with never nother,

Ne I not who serveth leef, ne who the flour –

Wel browken they her service or labour.

For this thing is al of another tonne,

Of olde storye, er swich stryf was begonne.

Whan that the sonne out of the south gan west,

And that this flour gan close and goon to rest

For derknesse of the nyght, the which she dred,

Hom to myn hous ful swiftly I me sped

To goon to reste, and erly for to ryse,

To seen this flour to sprede, as I devyse.

And in a litel herber that I have,

Ibenched newe with turves fressh ygrave,

I bad men sholde me my couche make,

For deyntee of the newe someres sake –

I bad hem strawen floures on my bed.

Whan I was leyd, and had myn eyen hed,

I fel on slepe in-with an houre or twoo.

Me mette how I lay in the medewe thoo,

To seen this flour that I so love and drede;

And from afer come walkyng in the mede

The God of Love, and in his hand a quene,

And she was clad in real habit grene.

A fret of gold she hadde next her heer,

And upon that a whyt corowne she beer

With flourouns smale. And I shal nat lye,

For al the world, ryght as a dayesye

Ycorouned ys with white leves lyte,

So were the flowrouns of hire coroune white.

For of o perle fyne, oriental,

Hire white coroune was ymaked al,

For which the white coroune above the grene

Made hire lyke a daysie for to sene,

Considered eke the fret of golde above.

Yclothed was this myghty God of Love

In silk, enbrouded ful of grene greves,

In-with a fret of rede rose-leves,

The fresshest syn the world was first bygonne.

His gilte heer was corowned with a sonne,

Instede of gold, for hevynesse and wyghte.

Therwith me thoghte his face shoon so bryghte

That wel unnethes myghte I him beholde.

And in his hand me thoghte I saugh him holde

Twoo firy dartes, as the gledes rede.

And aungelyke hys wynges saugh I sprede.

And al be that men seyn that blynd ys he,

Algate me thoghte that he myghte se,

For sternely on me he gan byholde,

So that his loking dooth myn herte colde.

And by the hand he held this noble quene,

Corowned with white, and clothed al in grene,

So womanly, so benigne, and so meke,

That in this world, thogh that men wolde seke,

Half hire beaute shulde men nat fynde

In creature that formed ys by kynde.

And therfore may I seyn, as thynketh me,

This song in preysyng of this lady fre.

 

Balade

 

Hyd, Absolon, thy gilte tresses clere;

Ester, ley thou thy mekenesse al adown;

Hyd, Jonathas, al thy frendly manere;

Penalopee and Marcia Catoun,

Make of youre wifhod no comparysoun;

Hyde ye youre beautes, Ysoude and Eleyne:

My lady cometh, that al this may disteyne.

 

Thy faire body, lat yt nat appere,

Lavyne; and thou, Lucresse of Rome toun,

And Polixene, that boghten love so dere,

And Cleopatre, with al thy passyoun,

Hyde ye your trouthe of love and your renoun;

And thou, Tesbe, that hast for love such peyne:

My lady cometh, that al this may disteyne.

 

Herro, Dido, Laudomia, alle yfere,

And Phillis, hangyng for thy Demophoun,

And Canace, espied by thy chere,

Ysiphile, betraysed with Jasoun,

Maketh of your trouthe neythir boost ne soun;

Nor Ypermystre or Adriane, ye tweyne:

My lady cometh, that al this may dysteyne.

 

This balade may ful wel ysongen be,

As I have seyd erst, by my lady free,

For certeynly al thise mowe nat suffise

To apperen wyth my lady in no wyse.

For as the sonne wole the fyr disteyne,

So passeth al my lady sovereyne,

That ys so good, so faire, so debonayre –

I prey to God that ever falle hire faire!

For nadde comfort ben of hire presence,

I hadde ben ded, withouten any defence,

For drede of Loves wordes and his chere,

As, when tyme ys, herafter ye shal here.

Behynde this God of Love, upon the grene

I saugh comyng of ladyes nyntene,

In real habit, a ful esy paas,

And after hem coome of wymen swich a traas

That syn that God Adam hadde mad of erthe

The thridde part of mankynde, or the ferthe,

Ne wende I not by possibilitee

Had ever in this wide world ybee –

And trewe of love thise women were echon.

Now wheither was that a wonder thing or non,

That ryght anoon as that they gonne espye

Thys flour which that I clepe the dayesie,

Ful sodeynly they stynten al attones,

And kneled doun, as it were for the nones,

And songen with o vois, »Heel and honour

To trouthe of womanhede, and to this flour

That bereth our alder pris in figurynge.

Hire white corowne bereth the witnessynge.«

And with that word, a-compas enviroun,

They setten hem ful softely adoun.

First sat the God of Love, and syth his quene

With the white corowne, clad in grene,

And sithen al the remenaunt by and by,

As they were of estaat, ful curteysly.

Ne nat a word was spoken in the place

The mountaunce of a furlong wey of space.

I, knelyng by this flour, in good entente,

Abood to knowen what this peple mente,

As stille as any ston, til at the last

This God of Love on me hys eyen cast

And seyde, »Who kneleth there?« And I answerde

Unto his askynge, whan that I it herde,

And seyde, »Sir, it am I,« and com him nere,

And salwed him. Quod he, »What dostow here

So nygh myn oune floure, so boldely?

Yt were better worthy, trewely,

A worm to neghen ner my flour than thow.«

»And why, sire,« quod I, »and yt lyke yow?«

»For thow,« quod he, »art therto nothyng able.

Yt is my relyke, digne and delytable,

And thow my foo, and al my folk werreyest,

And of myn olde servauntes thow mysseyest,

And hynderest hem with thy translacioun,

And lettest folk from hire devocioun

To serve me, and holdest it folye

To serve Love. Thou maist yt nat denye,

For in pleyn text, withouten nede of glose,

Thou hast translated the Romaunce of the Rose

That is an heresye ayeins my lawe,

And makest wise folk fro me withdrawe.

And of Creseyde thou hast seyde as the lyste,

That maketh men to wommen lasse triste,

That ben as trewe as ever was any steel.

Of thyn answere avise the ryght weel,

For thogh thou reneyed hast my lay,

As other wrecches han doon many a day,

By Seynt Venus, that my moder ys,

If that thou lyve, thou shalt repenten this

So cruelly that it shal wel be sene!«

Thoo spak this lady, clothed al in grene,

And seyde, »God, ryght of youre curtesye,

Ye moten herken yf he can replye

Agayns al this that ye have to him meved.

A god ne sholde nat be thus agreved,

But of hys deitee he shal be stable,

And therto gracious and merciable.

And yf ye nere a god that knowen al,

Thanne myght yt be as I yow tellen shal:

This man to yow may falsly ben accused,

That as by right him oughte ben excused.

For in youre court ys many a losengeour,

And many a queynte totelere accusour,

That tabouren in youre eres many a soun

Ryght after hire ymagynacioun

To have youre daliance, and for envie.

Thise ben the causes, and I shal not lye.

Envie ys lavendere of the court alway,

For she ne parteth neither nyght ne day

Out of the hous of Cesar – thus seith Dante.

Whoso that gooth, algate she wol nat wante.

And eke, peraunter, for this man ys nyce,

He myghte doon yt gessyng no malice,

But for he useth thynges for to make –

Hym rekketh noght of what matere he take –

Or him was boden maken thilke tweye

Of somme persone, and durste yt nat withseye,

Or him repenteth outrely of this.

He ne hath nat doon so grevously amys,

To translaten that olde clerkes writen,

As thogh that he of malice wolde enditen

Despite of love, and had himself yt wroght.

This shoolde a ryghtwis lord have in his thoght,

And nat be lyk tirauntez of Lumbardye

That han no reward but at tyrannye,

For he that kynge or lord ys naturel,

Hym oghte nat be tiraunt ne crewel,

As is a fermour, to doon the harm he kan.

He moste thinke yt is his leege man,

And is his tresour, and his gold in cofre.

This is the sentence of the philosophre,

A kyng to kepe his leeges in justice –

Withouten doute, that is his office.

Al wol he kepe his lordes hire degree,

As it ys ryght and skilful that they bee

Enhaunced and honoured and most dere –

For they ben half-goddes in this world here –

Yit mot he doon bothe ryght to poore and ryche,

Al be that hire estaat be nat yliche,

And han of poore folk compassyoun.

For loo the gentil kynde of the lyoun,

For whan a flye offendeth him or biteth,

He with his tayle awey the flye smyteth

Al esely, for of hys genterye

Hym deyneth not to wreke hym on a flye,

As dooth a curre or elles another best.

In noble corage oughte ben arest,

And weyen everything by equytee,

And ever have reward to his owen degree.

For, syr, yt is no maistrye for a lorde

To dampne a man without answere of worde,

And for a lord, that is ful foul to use.

And if so be he may hym nat excuse,

But asketh mercy with a sorweful herte,

And profereth him ryght in his bare sherte

To ben ryght at your owen jugement,

Than oght a god, by short avysement,

Consydre his owne honour and hys trespas.

For syth no cause of deth lyeth in this caas,

Yow oghte to ben the lyghter merciable –

Leteth youre ire, and beth sumwhat tretable.

The man hath served yow of his kunnyng,

And furthred wel youre lawe in his makyng.

Al be hit that he kan nat wel endite,

Yet hath he maked lewed folk delyte

To serve yow, in preysing of your name.

He made the book that hight the Hous of Fame,

And eke the Deeth of Blaunche the Duchesse,

And the Parlement of Foules, as I gesse,

And al the love of Palamon and Arcite

Of Thebes, thogh the storye ys knowen lyte;

And many an ympne for your halydayes,

That highten balades, roundels, virelayes;

And for to speke of other holynesse,

He hath in prose translated Boece,

And maad the lyf also of Seynt Cecile.

He made also, goon ys a gret while,

Origenes upon the Maudeleyne.

Hym oughte now to have the lesse peyne;

He hath maad many a lay and many a thinge.

Now as ye be a god and eke a kynge,

I, your Alceste, whilom quene of Trace,

Y aske yow this man, ryght of your grace,

That ye him never hurte in al his lyve.

And he shal swere to yow, and that as blyve,

He shal no more agilten in this wyse,

But he shal maken as ye wol devyse,

Of wommen trewe in lovyng al hire lyf,

Wher so ye wol, of mayden or of wyf,

And forthren yow as muche as he mysseyde

Or in the Rose or elles in Creseyde.«

The God of Love answerde hire thus anoon,

»Madame,« quod he, »it is so long agoon

That I yow knew so charitable and trewe,

That never yit, syn that the world was newe,

To me ne found y better noon than yee.

If that I wol save my degree,

I may, ne wol, nat werne your requeste.

Al lyeth in yow; dooth wyth hym as yow leste.

I al foryeve withouten lenger space –

For whoso yeveth a yift, or dooth a grace,

Do it bytyme, his thank ys wel the more.

And demeth ye what he shal doo therfore.

Goo thanke now my lady here,« quod he.

I roos, and doun I sette me on my knee,

And seyde thus, »Madame, the God above

Foryelde yow that ye the God of Love

Han maked me his wrathe to foryive,

And yeve me grace so long for to lyve

That I may knowe soothly what ye bee,

That han me holpe and put in this degree.

But trewely I wende, as in this cas,

Naught have agilt, ne doon to love trespas.

For-why a trewe man, withouten drede,

Hath nat to parten with a theves dede;

Ne a trewe lover oght me not to blame,

Thogh that I speke a fals lovere som shame.

They oghte rather with me for to holde

For that I of Creseyde wroot or tolde,

Or of the Rose, what so myn auctour mente.

Algate, God woot, yt was myn entente

To forthren trouthe in love and yt cheryce,

And to ben war fro falsnesse and fro vice

By swich ensample – this was my menynge.«

And she answerde, »Lat be thyn arguynge,

For love ne wol nat countrepleted be

In ryght ne wrong; and lerne that of me.

Thow hast thy grace, and hold the ryght therto.

Now wol I seyn what penance thou shalt do

For thy trespas, and understonde yt here:

Thow shalt, while that thou lyvest, yer by yere,

The most partye of thy tyme spende

In makyng of a glorious legende

Of goode wymmen, maydenes and wyves,

That weren trewe in lovyng al hire lyves;

And telle of false men that hem bytraien,

That al hir lyf do nat but assayen

How many women they may doon a shame;

For in youre world that is now holde a game.

And thogh the lyke nat a lovere bee,

Speke wel of love; this penance yive I thee.

And to the God of Love I shal so preye

That he shal charge his servantz by any weye

To forthren thee, and wel thy labour quyte.

Goo now thy wey; this penanuce ys but lyte.

And whan this book ys maad, yive it the quene,

On my byhalf, at Eltham or at Sheene.«

The God of Love gan smyle, and than he sayde:

»Wostow,« quod he, »wher this be wyf or mayde,

Or queene, or countesse, or of what degre,

That hath so lytel penance yiven thee,

That hast deserved sorer for to smerte?

But pite renneth soone in gentil herte;

That maistow seen – she kytheth what she ys.«

And I answerd, »Nay, sire, so have I blys,

No moore but that I see wel she is good.«

»That is a trewe tale, by myn hood,«

Quod Love, »and that thou knowest wel, pardee,

If yt be so that thou avise the.

Hastow nat in a book, lyth in thy cheste,

The grete goodnesse of the quene Alceste,

That turned was into a dayesye –

She that for hire housbonde chees to dye,

And eke to goon to helle, rather than he,

And Ercules rescowed hire, parde,

And broght hir out of helle agayn to blys?«

And I answerd ageyn, and sayde, »Yis,

Now knowe I hire. And is this good Alceste,

The dayesie, and myn owene hertes reste?

Now fele I weel the goodnesse of this wyf,

That both aftir hir deth and in hir lyf

Hir grete bounte doubleth hire renoun.

Wel hath she quyt me myn affeccioun,

That I have to hire flour, the dayesye.

No wonder ys thogh Jove hire stellyfye,

As telleth Agaton, for hire goodnesse!

Hire white corowne berith of hyt witnesse;

For also many vertues hadde shee

As smale florouns in hire corowne bee.

In remembraunce of hire and in honour

Cibella maade the daysye and the flour

Ycrowned al with white, as men may see;

And Mars yaf to hire corowne reed, pardee,

Instede of rubyes, sette among the white.«

Therwith this queene wex reed for shame a lyte,

Whan she was preysed so in hire presence.

Thanne seyde Love, »A ful gret necligence

Was yt to the, that ylke tyme thou made

›Hyd, Absolon, thy tresses,‹ in balade,

That thou forgate hire in this song to sette,

Syn that thou art so gretly in hire dette,

And wost so wel that kalender ys shee

To any woman that wol lover bee.

For she taught al the craft of fyn lovynge,

And namely of wyfhod the lyvynge,

And al the boundes that she oghte kepe.

Thy litel wit was thilke tyme aslepe.

But now I charge the, upon thy lyf,

That in thy legend thou make of thys wyf,

Whan thou hast other smale ymaad before;

And fare now wel; I charge the namore.

But er I goo, thus muche I wol the telle,

Ne shal no trewe lover come in helle.

Thise other ladies sittynge here arowe

Ben in thy balade, yf thou kanst hem knowe,

And in thy bookes alle thou shalt hem fynde.

Have hem now in thy legende al in mynde –

I mene of hem that ben in thy knowynge.

For here ben twenty thousand moo sittynge

Than thou knowest, goode wommen alle,

And trewe of love, for oght that may byfalle.

Make the metres of hem as the leste.

I mot goon hom – the sonne draweth weste –

To paradys, with al this companye,

And serve alwey the fresshe dayesye.

At Cleopatre I wol that thou begynne,

And so forth, and my love so shalt thou wynne.

For lat see now what man that lover be,

Wol doon so strong a peyne for love as she.

I wot wel that thou maist nat al yt ryme

That swiche lovers diden in hire tyme;

It were to long to reden and to here.

Suffiseth me thou make in this manere,

That thou reherce of al hir lyf the grete,

After thise olde auctours lysten for to trete.

For whoso shal so many a storye telle,

Sey shortly, or he shal to longe dwelle.«

And with that word my bokes gan I take,

And ryght thus on my legende gan I make.

 


I. Legend of Cleopatra

 

Incipit legenda Cleopatrie martiris, Egipti regine.

 

After the deth of Tholome the kyng,

That al Egipt hadde in his governyng,

Regned hys queene Cleopataras,

Til on a tyme befel ther swich a cas

That out of Rome was sent a senatour

For to conqueren regnes and honour

Unto the toun of Rome, as was usaunce,

To have the world at hir obeysaunce,

And sooth to seye, Antonius was his name.

So fil it, as Fortune hym ought ashame,

Whanne he was fallen in prosperitee,

Rebel unto the toun of Rome is hee.

And over al this, the suster of Cesar,

He lafte hir falsly er that she was war,

And wolde algates han another wyf;

For which he took with Rome and Cesar strif.

Natheles, forsooth, this ylke senatour

Was a ful worthy gentil werreyour,

And of his deeth it was ful gret damage.

But love had broght this man in swich a rage,

And him so narwe bounden in his laas,

Alle for the love of Cleopataras,

That al the world he sette at no value.

Him thoghte ther nas nothyng to him so due

As Cleopatras for to love and serve;

Him roghte nat in armes for to sterve

In the defence of hir and of hir ryght.

This noble queene ek lovede so this knyght,

Thurgh his desert and for his chivalrye,

As certeynly, but if that bookes lye,

He was of persone and of gentillesse

And of discrecioun and hardynesse,

Worthy to any wight that lyven may –

And she was fair as is the rose in May.

And for to maken shortly is the beste,

She wax his wif and hadde him as hir leste.

The weddyng and the feste to devyse,

To me that have ytake swich empryse

Of so many a story for to make,

It were to longe, lest that I sholde slake

Of thing that bereth more effect and charge,

For men may overlade a shippe or barge.

And forthy to th'effect than wol I skyppe,

And al the remenaunt, I wol lete it slyppe.

Octovyan, that woode was of this dede,

Shoop hym an oost on Antony to lede

Al outerly for his destruccioun.

With stoute Romayns, crewel as lyoun,

To shippe they wente, and thus I lat hem sayle.

Antonius was war, and wol nat fayle

To meten with thise Romayns – if he may –

Took eke his rede, and both upon a day

His wyf and he and al his oost forth went

To shippe anon; no lengere they ne stent.

And in the see hit happed hem to mete.

Up gooth the trumpe, and for to shoute and shete,

And penyen hem to sette on with the sonne.

With grisly soun out gooth the grete gonne,

And heterly they hurtelen al attones,

And fro the top doun cometh the grete stones.

In gooth the grapenel, so ful of crokes;

Among the ropes renne the sheryng-hokes.

In with the polax preseth he and he;

Byhynde the mast begyneth he to fle,

And out agayn, and dryveth hym overborde.

He styngeth hym upon hys speres orde;

He rent the sayl with hokes lyke a sithe;

He bryngeth the cuppe, and biddeth hem be blithe;

He poureth pesen upon the hacches slidre;

With pottes ful of lyme they goon togidre.

And thus the longe day in fight they spende,

Til at the laste, as everything hath ende,

Antony is shent and put hym to the flyght,

And al hys folk to-goo that best goo myght.

Fleeth ek the queene, with al hir purpre sayle,

For strokes which that went as thik as hayle.

No wonder was she myghte it nat endure.

And whan that Antony saugh that aventure,

»Allas,« quod he, »the day that I was borne!

My worshippe in this day thus have I lorne.«

And for dispeyr out of his wytte he sterte,

And rof hymself anoon thurghout the herte,

Er that he ferther wente out of the place.

Hys wyf, that koude of Cesar have no grace,

To Egipt is fled for drede and for distresse.

But herkeneth, ye that speken of kyndenesse,

Ye men that falsly sweren many an oothe

That ye wol dye if that youre love be wroothe,

Here may ye seen of women which a trouthe.

This woful Cleopatre hath mad swich routhe

That ther nys tonge noon that may it telle.

But on the morwe she wol no lenger dwelle,

But made hir subtil werkmen make a shryne

Of al the rubees and the stones fyne

In al Egipte that she koude espye,

And putte ful the shryne of spicerye,

And let the cors enbawme, and forth she fette

This dede cors, and in the shryne yt shette.

And next the shryne a pitte than dooth she grave,

And al the serpents that she myghte have,

She put hem in that grave, and thus she sayde,

»Now, love, to whom my sorweful hert obeyde

So ferforthely that fro that blisful houre

That I yow swor to ben al frely youre –

I mene yow, Antonius, my knyght –

That never wakyng, in the day or nyght,

Ye nere out of myn hertes remembraunce,

For wele or woo, for carole or for daunce;

And in myself this covenaunt made I thoo,

That ryght swich as ye felten, wel or woo,

As ferforth as it in my power lay,

Unreprovable unto my wifhood ay,

The same wolde I felen, life or deeth –

And thilke covenant, whil me lasteth breeth,

I wol fulfille; and that shal wel be seene,

Was never unto hir love a trewer queene.«

And with that worde, naked, with ful good herte,

Among the serpents in the pit she sterte,

And ther she chees to han hir buryinge.

Anoon the neddres gonne hir for to stynge,

And she hir deeth receveth with good chere

For love of Antony, that was hir so dere.

And this is storial sooth, it is no fable.

Now, er I fynde a man thus trewe and stable,

And wol for love his deeth so frely take,

I prey God let oure hedes nevere ake!

 

Explicit legenda Cleopatre martiris etc.

 


II. Legend of Thisbe

 

Incipit legenda Tesbe Babilonie, martiris.

 

At Babiloine whilom fil it thus,

The whiche toun the queen Semyramus

Leet dichen al about, and walles make

Ful hye of harde tiles wel ybake.

Ther were dwellinge in this noble toune

Two lordes, which that were of grete renoune,

And woneden so neigh upon a grene

That ther nas but a stoon wal hem bitwene,

As ofte in grette tounes is the wone.

And sooth to seyn, that o man had a sone,

Of al that londe oon of the lustieste.

That other had a doghter, the faireste

That esteward in the world was tho dwellinge.

The name of everych gan to other sprynge

By wommen that were neighbores aboute,

For in that contree yit, withouten doute,

Maydens ben ykept, for jelosye,

Ful streite lest they diden somme folye.

This yonge man was cleped Piramus,

And Tesbe hight the maid, Naso seith thus.

And thus by report was hir name yshove

That as they wex in age, wex hir love,

And certein, as by reson of hir age,

Ther myghte have ben betwex hem mariage,

But that hir fadres nolde hit nat assente.

And boothe in love ylike soore they brente

That noon of al her frendes myghte hit lette,

But prevely somtyme yit they mette

By sleight, and speken somme of hir desire –

As wry the glede and hotter is the fire,

Forbede a love, and it is ten so woode.

This wal, which that bitwix hem bothe stoode,

Was cloven a-twoo right fro the toppe adoune

Of olde tyme of his fundacioun,

But yit this clyft was so narwe and lyte

It was nat seene deere ynogh a myte.

But what is that, that love can nat espye?

Ye lovers twoo, if that I shal nat lye,

Ye founden first this litel narwe clyfte,

And with a soune as softe as any shryfte,

They lete hir wordes through the clyfte pace,

And tolden while that they stoden in the place

Al hir compleynt of love, and al hir woo,

At every tyme whan they dorste so.

Upon that o syde of the wal stood he,

And on that other syde stood Tesbe,

The swoote soun of other to receyve,

And thus her wardeyns wolde they deceyve.

And every day this walle they wolde threte,

And wisshe to God that it were doun ybete.

Thus wolde they seyn, »Allas, thou wikked walle,

Through thyn envye thou us lettest alle!

Why nyltow cleve or fallen al a-two?

Or at the leste, but thow woldest so,

Yit woldestow but ones let us meete,

Or ones that we mighte kissen sweete,

Than were we covered of our cares colde.

But natheles, yit be we to thee holde

Inasmuche as thou suffrest for to goon

Our wordes through thy lyme and ek thy stoon.

Yet oghte we with the ben wel apayde.«

And whan these idel wordes weren sayde,

The colde wal they wolden kysse of stoon,

And take hir leve, and foorth they wolden goon.

And this was gladly in the evetyde,

Or wonder erly lest men it espyde.

And longe tyme they wroght in this manere

Til on a day, whan Phebus gan to clere,

Aurora with the stremes of hir hete

Had dried up the dewe of herbes wete,

Unto this clyfte, as it was wont to be,

Come Pyramus, and after come Tesbe,

And plighten trouthe fully in here faye

That ilke same night to steele aweye,

And to begyle here wardeyns everychone,

And forth out of the citee for to gone,

And for the feeldes ben so broode and wyde,

For to meete in o place at o tyde.

They sette mark here metyng sholde be

Ther King Nynus was graven under a tree –

For olde payens that ydoles heried

Useden thoo in feeldes to ben beried –

And faste by this grave was a welle.

And shortly of this tale for to telle,

This covenaunt was affermed wonder faste.

And longe hem thoughte that the sonne laste,

That hit nere goon under the see adoune.

This Tesbe hath so greete affeccioun,

And so grete lykynge Piramus to see,

That whan she seigh hir tyme mighte bee,

At night she stal awey ful prevely

With her face ywimpled subtilly,

For al hir frendes, for to save hir trouthe,

She hath forsake. Allas, and that is routhe

That ever woman wolde be so trewe

To trusten man but she the bet him knewe!

And to the tree she gooth a ful goode paas,

For love made her so hardy in this caas,

And by the welle adown she gan hir dresse.

Allas, than comith a wilde leonesse

Out of the woode, withouten more arreste,

With blody mouthe of strangeling of a beste,

To drynken of the welle ther as she sat.

And whan that Tesbe had espyed that,

She ryst hir up with a ful drery herte,

And in a cave with dredful foot she sterte,

For by the moone she saugh hit wel withalle.

And as she ran, hir wimpel leet she falle,

And tooke noon hede, so soore she was awhaped,

And eke so glad of that she was escaped.

And thus she sytte and darketh wonder stille.

Whan that this leonesse hath dronke hir fille,

Aboute the welle gan she for to wynde,

And ryght anoon the wimpel gan she fynde,

And with hir blody mouth hit al to-rente.

Whan this was don, no lenger she ne stente,

But to the woode hir wey than hath she nome.

And at the laste, this Piramus is come;

But al to longe, allas, at home was hee.

The moone shoon; men mighte wel ysee;

And in his wey, as that he come ful faste,

His eighen to the grounde adoun he caste,

And in the sonde, as he beheld adoune,

He seigh the steppes broode of a leoune,

And in his herte he sodeinly agroos,

And pale he wex, therwith his heer aroos.

And neer he come and found the wimpel torne.

»Allas,« quod he, »the day that I was borne!

This oo nyght wole us lovers boothe sle.

How shulde I axen mercy of Tesbe

Whan I am he that have yow slain, allas?

My bydding hath yow slain, as in this caas.

Allas, to bidde a woman goon by nyghte

In place theras peril fallen myghte,

And I so slowe! Allas I ne hadde be

Here in this place a furlongwey or ye!

Now what leoun that be in this foreste,

My body mote he renden, or what beste

That wilde is, gnawen mote he now myn herte.«

And with that worde he to the wimpel sterte,

And kyste hit ofte, and weep on it ful sore,

And seyde, »Wimpel, allas, ther nys no more

But thou shalt feele as wel the blod of me,

As thou hast felt the bledyng of Tesbe.«

And with that worde he smot him to the herte.

The blood out of the wounde as brode sterte

As water whan the conduyt broken is.

Now Tesbe, which that wyste nat of this,

But sytting in hir drede, she thoghte thus,

»If hit so falle that my Piramus

Be comen hider, and may me nat fynde,

He may me holden fals and ek unkynde.«

And out she comith and after him gan espien

Booth with hir hert and with hir eighen,

And thoghte, »I wol him tellen of my drede

Booth of the leonesse and al my dede.«

And at the laste hir love than hath she founde

Betyng with his helis on the grounde,

Al blody; and therwithal abak she sterte,

And lyke the wawes quappe gan her herte,

And pale as box she wex, and in a throwe

Avised hir, and gan him wel to knowe,

That it was Piramus, hir herte dere.

Who koude write whiche a dedely chere

Hath Tesbe now, and how hir heer she rente,

And how she gan hirselve to turmente,

And how she lyth and swowneth on the grounde,

And how she wepe of teres ful his wounde,

How medeleth she his blood with hir compleynte,

And with his blood hirselven gan she peynte,

How clippeth she the dede cors, allas!

How dooth this woful Tesbe in this cas;

How kysseth she his frosty mouth so colde!

»Who hath doon this, and who hath ben so bolde

To sleen my leef? O spek, my Piramus!

I am thi Tesbe, that thee calleth thus!«

And therwithal she lyfteth up his heed.

This woful man, that was nat fully deed,

Whan that he herd the name of Tesbe crien,

On hir he caste his hevy dedely eyen,

And doune agayn, and yeldeth up the gooste.

Tesbe rist uppe withouten noyse or booste,

And saugh hir wimpel and his empty shethe,

And eke his swerd that him hath doon to dethe.

Than spak she thus, »My woful hand,« quod she,

»Is strong ynogh in swiche a werk to me,

For love shal yive me strengthe and hardynesse

To make my wounde large ynogh, I gesse.

I wol the folowen deed, and I wol be

Felawe and cause eke of thy deeth,« quod she.

»And thogh that nothing save the deth oonly

Myghte the fro me departe trewely,

Thou shalt noo more now departe fro me

Than fro the deth, for I wol goo with the!

And now, ye wrecched jelous fadres oure,

We that weren whilom children youre,

We prayen yow, withouten more envye,

That in oo grave yfere we moten lye,

Syn love hath brought us to this pitous ende.

And ryghtwis God to every lover sende,

That loveth trewely, more prosperite

Than ever hadde Piramus and Tesbe!

And lat noo gentil woman hir assure

To putten hir in swiche an aventure.

But God forbede but a woman kan

Ben as trewe and lovyng as a man!

And, for my part, I shal anoon it kythe.«

And with that worde, his swerd she took as swythe,

That warme was of hir loves blood and hoote,

And to the herte she hirselven smoote.

And thus ar Tesbe and Piramus agoo.

Of trewe men I fynde but fewe moo

In al my bookes save this Piramus,

And therfor have I spoken of him thus.

For hit is deyntee to us men to fynde

A man that kan in love be trewe and kynde.

Here may ye seen, what lover so he be,

A woman dar and kan as wel as he.

 

Explicit legenda Tesbe etc.

 


III. Legend of Dido

 

Incipit legenda Didonis martiris, Cartaginis regine.

 

Glorie and honour, Virgile Mantoan,

Be to thy name, and I shal, as I kan,

Folow thy lanterne, as thou gost byforn,

How Eneas to Dido was forsworn.

In thyne Eneyd and Naso wol I take

The tenour and the grete effectes make.

Whan Troye broght was to destruccion

By Grekes sleight, and namely by Synon,

Feynyng the hors offred unto Mynerve,

Thurgh which that many a Troian moste sterve;

And Ector had after his deeth appered,

And fire so woode it mighte nat ben stered

In al the noble tour of Ilion,

That of the citee was the cheef dungeon;

And al the contree was so lowe ybroghte,

And Priamus the king fordoon and noghte;

And Eneas was charged by Venus

To fleen awey, he tooke Ascanius,

That was his sone, in his right hande and fledde,

And on his bakke he baar and with him ledde

His olde fader cleped Anchises,

And by the weye his wyf Creusa he lees.

And mochel sorwe hadde he in his mynde

Er that he koude his felawshippe fynde.

But at the last, whan he hadde hem founde,

He made him redy in a certeyn stounde,

And to the see ful faste he gan him hye,

And sayleth forth with al his companye

Towarde Itayle, as wolde destenee.

But of his aventures in the see

Nys nat to purpos for to speke of here,

For hit acordeth nat to my matere.

But, as I seyde, of him and of Dydo

Shal be my tale, til that I have do.

So longe he saylled in the salte see

Til in Lybye unnethe arryved he

With shippes seven and with no more navye,

And glad was he to londe for to hye,

So was he with the tempest al to-shake.

And whan that he the havene had ytake,

He had a knight was called Achates,

And him of al his felawshippe he ches

To goon with him the contree for t'espye;

He toke with him na more companye.

But forth they goon, and lafte his shippes ride,

His fere and he, withouten any gyde.

So longe he walketh in this wildernesse

Til at the laste he mette an hunteresse.

A bowe in honde and arwes hadde she,

Her clothes knytte were unto the knee,

But she was yit the fairest creature

That ever was yformed by nature.

And Eneas and Achates she grette,

And thus she to hem spak whan she hem mette:

»Sawe ye,« quod she, »as ye han walked wide,

Any of my sustren walke yow besyde,

With any wilde boor or other beste

That they han hunted to in this foreste,

Ytukked up, with arwes in here cas?«

»Nay, soothly, lady,« quod this Eneas,

»But by thy beaute, as hit thynketh me,

Thou myghtest never erthely woman be,

But Phebus suster artow, as I gesse.

And if so be that thou be a goddesse,

Have mercy on our labour and our woo.«

»I nam no goddesse, soothely,« quod she thoo,

»For maydens walken in this contree here

With arwes and with bowe in this manere.

This is the regne of Libie ther ye been,

Of which that Dido lady is and queen« –

And shortly tolde al the occasioun

Why Dido come into that regioun

Of which as now me lusteth nat to ryme;

It nedeth nat; it nere but los of tyme.

For this is al and somme, it was Venus,

His owene moder, that spake with him thus;

And to Cartage she bad he sholde him dighte,

And vanyshed anoon out of his sighte.

I koude folwe word for worde Virgile,

But it wolde lasten al to longe a while.

This noble queen, that cleped was Dido,

That whilom was the wife of Sitheo,

That fairer was than the bryghte sonne,

This noble toun of Cartage hath begonne,

In which she regneth in so greete honoure,

That she was holde of alle quenes floure,

Of gentilesse, of fredom, of beautee,

That wel was him that might hir oones see;

Of kynges and of lordes so desired

That al the world hir beaute hadde yfired,

She stood so wel in every wyghtes grace.

Whan Eneas was come unto that place,

Unto the maister temple of al the toun

Ther Dido was in her devocioun,

Ful prively his wey than hath he nome.

Whan he was in the large temple come;

I kan nat seyn if that hit be possible,

But Venus hadde him maked invisible –

Thus seith the book, withouten any les.

And whan this Eneas and Achates

Hadden in this temple been over alle,

Than founde they depeynted on a walle,

How Troye and al the lond destrued was.

»Allas that I was born,« quod Eneas,

»Throughout the world our shame is kid so wide,

Now it is peynted upon every side.

We that weren in prosperitee

Be now disclaundred, and in swiche degre!

No lenger for to lyven I ne kepe.«

And, with that worde, he braste out for to wepe

So tendrely that routhe hit was to seene.

This fresshe lady of the citee queene

Stoode in the temple in hir estaat royalle,

So richely and eke so fair withalle,

So yong, so lusty, with her eighen glade,

That if that God that hevene and erthe made

Wolde han a love for beaute and goodenesse,

And womanhode, and trouthe and seemlynesse,

Whom sholde he loven but this lady swete?

There nys no womman to him half so mete.

Fortune, that hath the worlde in governaunce,

Hath sodeynly broght in so newe a chaunce

That never was ther yit so fremd a cas.

For al the companye of Eneas,

Which that he wende han loren in the see,

Aryved is noght fer fro that citee,

For which the grettest of his lordes some

By aventure ben to the citee come,

Unto that same temple, for to seke

The queene, and of hir socour hir beseke,

Swich renown was ther spronge of hir goodenesse.

And whan they had told al here distresse,

And al here tempest and here harde cas,

Unto the queene appered Eneas

And openly beknew that hit was hee.

Who hadde joye thanne but his menee,

That hadden founde here lord, here governour?

The queene saw they dide him swich honour,

And had herd ofte of Eneas er thoo,

And in her herte she hadde routhe and woo

That ever swich a noble man as hee

Shal been dishereted in swich degree,

And sawgh the man, that he was lyke a knyghte,

And suffisaunt of persone and of mighte,

And lyke to ben a verray gentil man,

And wel his wordes he besette kan,

And hadde a noble visage for the nones,

And formed wel of brawnes and of bones –

For after Venus hadde he swich fairnesse

That no man myght be half so fair, I gesse –

And wel a lorde him semed for to be.

And for he was a straunger, somwhat she

Lyked him the bette, as God do boote,

To somme folk ofte newe thing is swoote.

Anoon hir herte hath pitee of his woo,

And with that pitee love come in alsoo.

And thus for pitee and for gentilesse,

Refresshed mote he been of his distresse.

She seyde, certes, that she sory was

That he hath had swich peril and swich cas,

And in hir frendely speche, in this manere

She to him spak, and seide as ye may here:

»Be ye nat Venus sone and Anchises?

In good feyth, al the worshippe and encres

That I may goodly doon yow, ye shal have.

Youre shippes and your meynee shal I save.«

And many a gentil word she spak him to,

And comaunded hir messageres go

The same day, withouten any faylle,

His shippes for to seke, and hem vitaylle.

Ful many a beste she to the shippes sente,

And with the wyn she gan hem to presente,

And to hir royall paleys she hir spedde,

And Eneas alwey with hir she ledde.

What nedeth yow the feste to discryve?

He never beter at ease was in his lyve.

Ful was the feste of deyntees and richesse,

Of instruments, of song, and of gladnesse,

And many an amorous lokyng and devys.

This Eneas is come to paradys

Out of the swolowe of helle, and thus in joye

Remembreth him of his estaat in Troye.

To daunsyng chambres ful of parements,

Of riche beddes, and of ornaments,

This Eneas is ladde after the mete.

And with the queene whan that he hadde sete,

And spices parted, and the wyn agon,

Unto his chambres was he lad anon

To take his ease and for to have his reste,

With al his folk, to doon what so hem leste.

Ther nas coursere wel ybrydled noon,

Ne stede for the justyng wel to goon,

Ne large palfrey esy for the nones,

Ne juwel fretted ful of riche stones,

Ne sakkes ful of gold, of large wyghte,

Ne rubee noon that shyneth by nyghte,

Ne gentil hawteyn faucon heroneer,

Ne hound for hert or wilde boor or deer,

Ne coupe of golde with floryns newe ybete,

That in the lond of Lybye may ben gete,

That Dido ne hath hit Eneas ysente.

And al is payed, what that he hath spente.

Thus kan this noble queene hir gestes calle,

As she that kan in fredom passen alle.

Eneas soothly eke, withouten les,

Hath sent unto his shippe by Achates

After his sone, and after ryche thynges,

Both ceptre, clothes, broches, and eke rynges,

Somme for to were, and somme for to presente

To hir that al thise noble thynges him sente;

And bad his sone, how that he sholde make

The presentyng, and to the queene hit take.

Repeyred is this Achates agayne,

And Eneas ful blysful is and fayne

To seen his yonge sone Ascanius.

But natheles our autour telleth us

That Cupido, that is the god of love,

At preyere of his moder, hye above,

Hadde the liknes of the childe ytake,

This noble queene enamoured to make

On Eneas – but as of that scripture,

Be as be may; I make of hit no cure.

But sooth is this, the queene hath mad swich chere

Unto this child that wonder is to here,

And of the present that his fader sente

She thanked him ful ofte, in good entente.

Thus is this queene in plesaunce and in joye,

With al this newe lusty folk of Troye.

And of the dedes hath she moore enquered

Of Eneas, and al the story lered

Of Troye; and al the longe day they twey

Entendeden to speke and for to pley,

Of which ther gan to breden swich a fire

That sely Dido hath now swich desire

With Eneas, her newe gest, to dele

That she hath loste hir hewe and eke hir hele.

Now to th'effect, now to the fruyt of al,

Why I have told this story, and tellen shal.

Thus I bygynne: hit fil upon a nyght,

Whan that the mone up-reyseth hath hir light,

This noble queene unto hir reste wente.

She siketh soore, and gan hirself turmente.

She waketh, walweth, maketh many a brayde,

As doon thise loveres, as I have herd sayde.

And at the laste unto her suster Anne

She made her mone, and ryght thus spak she thanne.

»Now, dere suster myn, what may it be

That me agasteth in my dreme?« quod she.

»This ilke Troian is so in my thoghte,

For that me thinketh he is so wel ywroghte,

And eke so likly for to ben a man,

And therwithal soo mykel good he kan,

That al my love and lyf lyth in his cure.

Have ye nat herd him telle his aventure?

Now certes, Anne, if that ye rede it me,

I wolde fayn to him ywedded be –

This is th'effect; what sholde I more seye?

In him lith alle to do me lyve or deye.«

Hir suster Anne, as she that kouth hir goode,

Seyde as hir thought, and somdel hit withstoode.

But herof was so longe a sermonynge,

Hit were to long to make rehersynge.

But finally hit may nat be withstonde.

Love wol love – for no wyght wol hit wonde.

The dawenyng upryst out of the see;

This amorous queene chargeth hir meynee

The nettes dresse, and speres brode and kene.

An huntyng wol this lusty fresshe quene,

So priketh hir this newe joly woo.

To hors is al hir lusty folke ygoo.

Unto the court the houndes ben ybroughte,

And upon coursers swyfte as any thoughte

Hir yonge knyghtes hoven al aboute,

And of hir women eke an huge route.

Upon a thikke palfrey, paper whyt,

With sadel rede enbroudet with delyt,

Of gold the barres up-enbossed heighe,

Sitte Dido al in gold and perrey wreighe.

And she is faire as is the brighte morwe

That heeleth seke folk of nyghtes sorwe.

Upon a courser startlyng as the fire –

Men mighte turne him with a lytel wire –

Sitte Eneas, lyke Phebus to devyse,

So was he fressh arayed in hys wyse.

The fomy bridel with the bitte of golde

Governeth he right as himself hath wolde.

And foorth this noble quene, this lady ryde

On hunting, with this Troian by hir syde.

The herd of hertes founden is anoon,

With »Hey! Goo bet! Prik thou! Lat goon, lat goon!

Why nyl the leoun comen, or the bere,

That I mighte him ones meten with this spere?«

Thus seyn thise yonge folk, and up they kille

These hertes wilde, and han hem at here wille.

Among al this to romblen gan the hevene;

The thonder rored with a grisly stevene;

Doune come the rain with haile and sleet so faste,

With hevenes fire, that hit so sore agaste

This noble quene, and also hir meynee,

That yche of hem was glad awey to flee.

And shortly, fro the tempest hir to save,

She fled hirself into a lytel cave –

And with hir went this Eneas also.

I not with hem yf ther went any moo;

The auctour maketh of hit no mencioun.

And here began the depe affeccioun

Betwix hem two. This was the firste morwe

Of here gladnesse, and gynnyng of hir sorwe.

For ther hath Eneas ykneled soo,

And told hir al his herte and al his woo,

And swore so depe to hir to be trewe

For wele or woo and chaunge for noo newe,

And as a fals lover so wel kan pleyne,

That sely Dido rewed on his peyne

And tok hym for housbond and became his wyf

For evermo while that hem laste lyf.

And after this, whan that the tempest stente,

With myrth out as they comen, home they wente.

The wikked fame up roos, and that anoon,

How Eneas hath with the queene ygoon

Into the cave; and demed as hem liste.

And whan the kynge that Yarbas hight hit wiste,

As he that had hir loved ever his lyf,

And wowed hir to have hir to his wyf,

Swich sorowe as he hath maked, and swich chere,

Hit is a rewthe and pitee for to here.

But as in love al day hit happeth soo,

That oon shal lawghen at anothers woo,

Now lawgheth Eneas and is in joye,

And more riches than ever was in Troye.

O sely wemen, ful of innocence,

Ful of pitee and trouthe and conscience,

What maked yow to men to trusten soo?

Have ye suche rewthe upon here feyned woo,

And han suche ensamples olde yow biforne?

Se ye nat al how they ben forsworne?

Where se ye oon that he ne hath laft his leef,

Or ben unkynde, or don hir som myscheef,

Or pilled hir, or bosted of his dede?

Ye may as wel hit seen as ye may rede.

Tak hede now of this grete gentilman,

This Troian, that so wel hir plesen kan,

That feyneth him so trewe and obeysinge,

So gentil and so privy of his doynge,

And kan so wel doon al his obeysaunces,

And waiten hir at festes and at daunces,

And whan she gooth to temple and home agayne,

And fasten til he hath his lady a sayne,

And beren in his devyses for hir sake –

Wot I nat what – and songes wolde he make,

Justen, and doon of armes many thynges,

Send hir lettres, tokens, broches, rynges –

Now herkneth how he shal his lady serve!

Ther as he was in peril for to sterve

For hunger and for myscheef in the see,

And desolat, and fledde fro his contree,

And al his folk with tempeste al to-driven,

She hath hir body and eke hir reame yiven

Into his hand, ther as she myghte have bene

Of other lond than of Cartage a quene,

And lyved in joye ynogh. What wolde ye more?

This Eneas that hath thus depe yswore

Is wery of his craft within a throwe,

The hoote ernest is al over-blowe.

And prively he dooth his shippes dyghte,

And shapeth him to steele awey by nighte.

This Dido hath suspecioun of thys,

And thoughte wel that hit was al amys,

For in his bed he lyth anyght and siketh.

She asketh him anoon what him mysliketh –

»My dere hert, which that I love mooste?«

»Certes,« quod he, »thys myght my fadres gooste

Hath in my sleep so sore me turmented,

And eke Mercure his message hath presented,

That nedes to the conquest of Itayle

My destany is soone for to sayle –

For whiche, methinketh, brosten is myn herte!«

Therwith his fals teeres out they sterte,

And taketh hir within his armes twoo.

»Is that in ernest?« quod she. »Wil ye soo?

Have ye nat sworn to wife me to take?

Alas, what womman wol ye of me make?

I am a gentilwoman and a queen!

Ye wol nat fro your wife thus foule fleen!

That I was borne, allas, what shal I do?«

To telle in short, this noble queen Dido,

She seketh halwes and dooth sacrifise,

She kneleth, crieth that routhe is to devyse,

Conjureth him, and profreth him to bee

His thral, his servant in the lest degree;

She falleth him to foote and swowneth there

Dischevely with hir bryght gilte here,

And seith, »Have mercy! Let me with yow ryde!

These lordes which that wonien me besyde

Wol me destroien oonly for youre sake.

And ye wol me now to wife take,

As ye han sworn, than wol I yive yow leve

To sleen me with your swerd now soone at eve!

For than shal I yet dien as your wife.

I am with childe, and yive my childe his lyfe!

Mercy, lord, have pitee in youre thought!«

But al this thing avayleth hir ryght nought,

For on a nyght sleping he let hir lye,

And staal awey unto his companye,

And as a traytour forthe he gan to saile

Toward the large contree of Itayle.

And thus he lefte Dido in woo and pyne,

And wedded ther a lady highte Lavyne.

A cloth he lefte, and eke his swerd stondyng,

Whan he fro Dido staal in her sleping,

Ryght at hir beddes hed, so gan he hye,

Whan that he staal awey to his navye.

Which cloth, whan sely Dido gan awake,

She hath hit kyst ful ofte for hys sake,

And seyde, »O cloth, while Jupiter hit leste,

Take now my soule, unbind me of this unreste!

I have fulfilled of Fortune al the cours.«

And thus, allas, withouten hys socours,

Twenty tyme yswowned hath she thanne.

And whan that she unto her suster Anne

Compleyned had, of which I may nat write –

So grete a routhe I have hit for t'endite –

And bad hir noryce and hir suster goon

To fecchen fire and other thinges anoon,

And seyde that she wolde sacrifyee,

And whan she myght hir tyme wel espyee,

Upon the fire of sacrifice she sterte,

And with his swerd she roof hir to the herte.

But, as myn auctour seyth, yit thus she seyde,

Or she was hurt, beforne or she deyde,

She wroot a lettre anoon, that thus biganne:

»Ryght so,« quod she, »as that the white swanne

Ayenst his deeth begynneth for to synge,

Ryght so to yow make I my compleynynge.

Nat that I trowe to geten yow agayn,

For wel I woot that hit is al in vayn,

Syn that the goddes ben contraire to me.

But syn my name is lost thurgh yow,« quod she,

»I may wel lese a word on yow, or letter,

Al be it that I shal be never the better –

For thilke wynd that blew your shipe away,

The same wind hath blowe away your fay.«

But whoso wol al this letter have in mynde,

Rede Ovyde, and in him he shal hit fynde.

 

Explicit legenda Didonis martiris, Cartaginis regine.

 


IV. Legend of Hypsipyle and Medea

 

Incipit legenda Ysiphile et Medee, martirum.

 

Legend of Hypsipyle

Thou roote of fals lovers, Duke Jasoun,

Thou slye devourer and confusyoun

Of gentilwomen, tender creatures,

Thou madest thy reclaimyng and thy lures

To ladies of thy staately aparaunce,

And of thy wordes farsed with plesaunce,

And of thy feyned trouthe and thy manere,

With thyne obeysaunce and humble chere,

And with thy counterfeted peyn and woo.

Ther oother falsen oon, thow falsest twoo!

O, ofte swore thou that thou woldest deye

For love, whan thou ne feltest maladeye

Save foul delyt, which that thou callest love.

If that I lyve, thy name shal be shove

In Englyssh, that thy sekte shal be knowe!

Have at thee, Jasoun, now thyn horn is blowe!

But certes, it is both rowth and woo

That love with fals lovers werketh soo,

For they shal have wel better and gretter chere

Than he that hath bought love ful dere,

Or had in armes many a blody box.

For ever as tendre a capoun eteth the fox,

Though he be fals and hath the foule betrayed,

As shal the goodman that therfor hath payed –

Allethof he have to the capoun skille and ryghte,

The false fox wil have his part at nyght.

On Jasoun this ensample is wel yseene

By Isiphile and Medea the queene.

In Tessalye, as Guido telleth us,

Ther was a kyng that highte Pelleus,

That had a brother which that hight Eson,

And whan for age he myghte unnethes gon,

He yaf to Pelleus the governynge

Of al his regne, and made him lorde and kynge,

Of which Eson this Jasoun geten was,

That in his tyme in al that land ther nas

Nat suche a famous kynght of gentilesse,

Of fredome, and of strengthe and lustynesse.

After his fader deeth, he bare him soo

That there nas noon that lyste ben his foo,

But dide him al honour and companye;

Of which this Pelleus hath grete envye,

Imagynyng that Jasoun myghte be

Enhaunced so and put in suche degre

With love of lordes of his regioun,

That from his regne he may be put adoun.

And in his witte anyghte compassed he

How Jasoun myghte best destroyed be,

Withoute sclaunder of his compassemente.

And at the laste he took avysemente

To senden him into some fer contree

Ther as this Jasoun may distroyed be.

This was his witte, al made he to Jasoun

Grete chere of love and of affeccioun,

For drede leste his lordes hit espyede.

So felle hit so, as fame renneth wyde,

Ther was suche tidynge overalle and suche los,

That in an ile that called was Colcos,

Beyonde Troy, esteward in the see,

That therin was a ram that men myghte see

That had a flees of gold that shoon so bryght

That nowher was ther suche another sight.

But hit was kept alway with a dragoun,

And many other mervels up and doun,

And with twoo booles maked al of bras,

That spitten fire, and muche thinge ther was.

But this was eke the tale, nathelees,

That whoso wolde wynne thilke flees,

He moste bothe or he hit wynne myghte,

With the booles and the dragoun fyghte;

And King Oetes lord was of that ile.

This Pelleus bethoughte upon this wyle,

That he his nevywe Jasoun wolde enhorte

To saylen to that londe him to disporte,

And seyde, »Neviwe, if hit myghte be

That suche a worshippe myghte falle the

That thou this famous tresor myghte wynne,

And bryngen hit my regyoun wythinne,

Hit were to me grette plesaunce and honoure;

Thanne were I holde to quyte thy laboure.

And al the costes I wole myselfe make;

And chese what folke thou wilt wyth the take;

Let see now, darstow taken this viage?«

Jasoun was yonge and lusty of corage

And undertook to doon this ilke empryse.

Anoon Argus his shippes gan devyse.

With Jasoun went the strong Ercules,

And many another that he with him ches.

But whoso axeth who is with him gon,

Let him go reden Argoniauticon,

For he wol telle a tale long ynoughe.

Philotetes anoon the sayle up droughe,

Whan that the wynd was good, and gan him hye

Out of his contree called Tessalye.

So longe he sayled in the salte see

Til in the ile of Lemnoun arryved he –

Al be this nat rehersed of Guydo,

Yet seyth Ovyde in his Epistoles so –

And of this ile lady was and queene

The faire yonge Ysiphile the shene,

That whilom Thoas doughter was, the kynge.

Ysiphile was goon in hir pleyinge,

And romyng on the clyves by the see,

Under a banke anoon espied shee

Where that the shippe of Jasoun gan arryve.

Of hir goodnesse adoun she sendeth blyve

To weten yif that any straunge wyghte

With tempest thider were yblowe anyghte –

To doon him socour, as was hir usaunce

To forthren every wyght, and don plesaunce

Of veray bountee and of curteysie.

This messagere adoun him gan to hye,

And found Jasoun, and Ercules also,

That in a cogge to londe were ygo

Hem to refresshen and to take the eyre –

The morwenyng atempree was and faire.

And in his wey this messagere hem mette.

Ful kunnyngely these lordes two he grette,

And did his message, axyng hem anoon

If they were broken or ought woo begoon

Or hadde nede of lodesmen or vitayle,

For of socoure they shulde nothing fayle,

For hit was outrely the quenes wille.

Jasoun ansuerde, mekely and stille,

»My lady,« quod he, »thanke I hertely

Of hir goodnesse. Us nedeth, trewely,

Nothing as now, but that we wery bee,

And come for to pley out of the see

Til that the wynd be better in oure wey.«

This lady rometh by the clyffe to pley,

With hir meynee, endelong the stronde,

And fyndeth this Jasoun and these other stonde,

In spekyng of this thinge as I yow tolde.

This Ercules and Jasoun gan beholde

How that the queene it was, and faire hir grette

Anoon ryght as they with this lady mette.

And she tooke hede, and knew by here manere,

By here aray, by wordes and by chere,

That hit were gentilmen of grete degree.

And to the castel with hir ledeth she

These straunge folk, and dooth hem grete honour,

And axeth hem of travaylle and labour

That they han suffred in the salte see,

So that, withynne a day, or two, or three,

She knew, by folk that in his shippes bee,

That hit was Jasoun, ful of renomee,

And Ercules, that hadde the grete los,

That soughten the aventures of Colcos,

And did hem honour more than before,

And with hem deled ever lenger the more,

For they ben worthy folk, withouten les.

And namely, she spak most with Ercules,

To him hir herte bar, he shulde bee

Sad, wise, and trewe, of wordes avysee,

Withouten any other affeccioun

Of love or evyl ymaginacioun.

This Ercules hath so this Jasoun preysed

That to the sonne he hath him up areysed,

That half so trewe a man ther nas of love

Under the cope of hevene that is above.

And he was wys, hardy, secree, and ryche –

Of these thre poyntes ther nas noon hym liche –

Of fredom passed he, and lustihede,

Al thoo that lyven or ben dede.

Ther to so grete a gentilman was he,

And of Tessalye likly kyng to be.

Ther nas no lakke but that he was agaste

To love, and for to speke shamefaste;

He had lever hymselfe to mordre and dye

Than that men shulde a lover him espye:

»As wolde God that I hadde yive

My blood and flessh so that I myghte lyve

With the nones that he hadde oghwher a wyf

For his estaat, for suche a lusty lyf

She sholde lede with this lusty knyghte!«

And al this was compassed on the nyghte

Betwix him Jasoun and this Ercules.

Of these twoo her was mad a shrewed les

To come to hous upon an innocent,

For to bedote this queen was here entent.

This Jasoun is as coy as is a mayde;

He loketh pitously, but noght he sayde,

But freely yaf he to hir counseileres

Yiftes grete, and to hir officeres,

As wolde God I leyser hadde, and tyme,

By processe al his wowyng for to ryme.

But in this hous if any fals lover be,

Ryght as himself now doth, ryght so did he,

With feynyng and with every sotil dede.

Ye gete no more of me, but ye wol rede

The original, that telleth al the cas.

The sothe is this, that Jasoun weddid was

Unto this queene, and toke of hir substaunce

Whatso him lyste, unto his purveyaunce.

And upon hir begat he children two,

And drough his sayle, and saugh hir nevermo.

A letter sente she him certeyn,

Which were to long to written and to seyn,

And him repreveth of his grete untrouthe,

And prayeth him on hir to have some routhe.

And of his children two, she sayede him this,

That they be lyke, of alle thing, ywis,

To Jasoun, save they coude nat begile;

And prayed God, or hit were longe while,

That she, that had his herte yreft hir fro,

Most fynden him to hir untrewe also,

And that she moste bothe hir children spille,

And althoo that suffreth him his wille.

And trew to Jasoun was she al hir lyf,

And ever kepte hir chast, as for his wyf;

Ne never had she joye at hir herte,

But dyed for his love of sorwes smerte.

 

Legend of Medea

To Colcos comen is this Duke Jasoun,

That is of love devourer and dragoun.

As matere appetyteth forme alwey,

And from forme into forme hit passen may,

Or as a welle that were botomles,

Ryght so kan fals Jasoun have no pes

For to desiren, thurgh his appetyte,

To doon with gentilwymmen hys delyte –

This is his luste and his felicitee.

Jasoun is romed forth to the citee

That whilom cleped was Jaconitos,

That was the maister toune of al Colcos,

And hath ytold the cause of his comynge

Unto Oetes, of that contree kynge,

Praying him that he most doon his assay

To gete the flees of gold, if that he may.

Of which the kynge assentith to hys bone,

And doth him honour, as hit is to done,

So ferforth that his doghtre and his eyre,

Medea, which that was so wise and feyre,

That feyrer saugh ther never man with eye,

He made her doon to Jasoun companye

Atte mete, and sitte by him in the halle.

Now was Jasoun a semely man withalle,

And like a lorde, and had a grete renoun,

And of his loke as real as leoun,

And goodly of his speche, and famulere,

And koude of love al craft and art plenere

Withoute boke, with everyche observaunce.

And as fortune hir oughte a foul meschaunce,

She wex enamoured upon this man.

»Jasoun,« quod she, »for oght I se or kan,

As of this thing the which ye ben aboute,

Ye han yourself iput in moche doute.

For whoso wol this aventure acheve,

He may nat wel asterten, as I leve,

Withouten deth, but I his helpe be.

But nathelesse, hit is my wille,« quod she,

»To furtheren yow, so that ye shal nat dye,

But turnen sound home to your Thessalye.«

»My ryghte lady,« quod thys Jasoun thoo,

»That ye han of my dethe or of my woo

Any rewarde, and doon me this honour,

I wot wel that my myght ne my labour

May nat deserve hit in my lyves day.

God thanke yow, ther I ne kan ne may.

Youre man am I, and louly yow beseche

To ben my help, withoute more speche;

But certes, for my dethe shal I nat spare.«

Thoo gan this Medea to him declare

The peril of this cas, fro poynt to poynte,

And of his batayle, and in what dysjoynte

He mote stonde, of which no creature

Save oonly she ne myght his lyfe assure.

And shortely ryght to the point for to go,

They ben accorded ful betwex hem two,

That Jasoun shal hir wedde, as trewe knyght,

And terme ysette, to come soone at nyght

Unto hir chambre, and make ther his ooth

Upon the goddes, that he for leef no looth

Ne shulde hir never falsen, nyght ne day,

To ben hir husbond while he lyve may,

As she that from his dethe him saved there.

And herupon, anight they mette yfere,

And doth his oothe, and gooth with hir to bed.

And on the morwe, upward he him sped.

For she hath taught him how he shal nat faile

The flees to wynne, and stynten his batayle;

And saved him his lyf and his honour;

And gat him a name as a conquerour

Ryght through the sleyght of hir enchauntement.

Now hath Jasoun the flees, and home is went

With Medea and tresoures ful gret woon.

But unwiste of hir fader she is goon

To Thessaly with Duke Jasoun, hir leef,

That afterward hath broght hir to myscheef.

For as a traytour he is from hir goo,

And with hir lefte his yonge children twoo,

And falsly hath betrayed hir, allas –

And ever in love a cheef traytour he was –

And wedded yet the thirdde wife anon,

That was the doghtre of King Creon.

This is the mede of lovynge and guerdon

That Medea receyved of Jasoun

Ryght for hir trouthe and for hir kyndenesse,

That loved him better than hirselfe, I gesse,

And lefte hir fader and hir heritage.

And of Jasoun this is the vassalage,

That in his dayes nas never noon yfounde

So fals a lover goynge on the grounde.

And therfor in hir letter thus she sayde,

First whan she of his falsnesse him umbrayde,

»Why lyked me thy yelow heer to see

More then the boundes of myn honeste;

Why lyked me thy youthe and thy fairnesse,

And of thy tonge the infynyt graciousnesse?

O, haddest thou in thy conquest ded ybe,

Ful mykel untrouthe had ther dyed with the!«

Wel kan Ovyde hir letter in vers endyte,

Which were as now to long for me to wryte.

 

Explicit legenda Ysiphile et Medee, martirum.

 


V. Legend of Lucrece

 

Incipit legenda Lucrecie Rome, martiris.

 

Now mote I sayn th'exilynge of kynges

Of Rome, for her horrible doynges,

And of the laste kyng, Tarquynius,

As saythe Ovyde and Titus Lyvius.

But for that cause ne telle I nat thys storie,

But for to preyse and drawen to memorie

The verray wife, the verray trewe Lucresse,

That for hir wyfehode and hir stidfastnesse,

Nat oonly that these payens hir comende,

But he that cleped is in our legende

The grete Austyne hath grete compassyoun

Of this Lucresse that starf at Rome toun.

And in what wise, I wol bot shortly trete;

And of this thing I touche but the grete.

Whan Ardea beseged was aboute

With Romaynes that ful sterne were and stoute,

Ful longe lay the sege and lytel wroghte,

So that they were half ydel, as hem thoghte.

And in his pley Tarquynius the yonge

Gan for to jape, for he was lyght of tonge,

And sayde that hit was an ydel lyfe,

No man dide ther more than his wife:

»And lat us speke of wyves – that is best.

Preise every man his oune as him lest,

And with oure speche let us ease oure hert.«

A knyght that hyght Colatyne up stert

And sayde thus, »Nay, for hit is no nede

To trowen on the word, but on the dede.

I have a wife,« quod he, »that, as I trowe,

Is holden good of al that ever hir knowe.

Go we tonight to Rome, and we shul se.«

Tarquynius answerde, »That lyketh me.«

To Rome be they come, and faste hem dighte

To Colatynes hous, and doun they lyghte,

Tarquynius and eke this Colatyne.

The housbond knew the estres wel and fyne,

And prevely into the hous they goon,

Nor at the gate porter was ther noon;

And at the chambre dore they abyde.

This noble wyf sat by hir beddys syde

Dischevely, for no malice she ne thoght,

And softe wolle our boke sayeth that she wroght

To kepen hir fro slouthe and ydelnesse,

And bad hir servantes doon her besynesse,

And axeth hem, »What tydynges heren ye?

How sayne men of the sege? How shal hit be?

God wolde the walles werne fal adoune!

Myn housbond is to longe out of this toune,

For which the drede doth me so to smerte.

Ryght as a swerd hit styngeth to myn herte

Whan I thenk on the sege or of that place.

God save my lord. I pray him for his grace.«

And therwithalle ful tendirly she wepe,

And of hir werk she toke no more kepe,

But mekely she let hir eyen falle.

And thilke semblant sat hir wel withalle,

And eke hir teeres, ful of honestee,

Embelysshed hir wifely chastitee.

Hir countenaunce is to hir herte digne,

For they acordeden in dede and signe.

And with that word hir husbond Colatyne,

Or she of him was war, com stertyng ynne,

And sayde, »Drede the noght, for I am here!«

And she anoon up roos, with blysful chere,

And kyssed him, as of wyves is the wone.

Tarquynius, this prowde kynges sone,

Conceyved hath hir beautee and hir chere,

Hir yelow heer, hir shap, and hir manere,

Hir hew, hir wordes that she hath compleyned –

And by no crafte hir beautee nas nat feyned –

And kaughte to this lady suche desire

That in his hert brent as any fire

So wodely that his witte was al foryeten.

For wel, thoghte he, she shulde nat be geten.

And ay the more that he was in dispaire,

The more he coveteth hir and thoght hir faire.

His blynde lust was al his covetynge.

On morwe, whan the bird began to synge,

Unto the sege he cometh ful pryvely,

And by himself he walketh sobrely,

The ymage of hir recordyng alwey newe:

»Thus lay hir heer, and thus fresh was hir hewe;

Thus sat, thus spak, thus span; this was hir chere;

Thus fair she was, and thys was hir manere.«

Al thys conceyt his herte hath now ytake.

And as the see with tempest al toshake,

That after whan the storm is al agoo

Yet wol the water quappe a day or twoo,

Ryght so, thogh that hir forme were absent,

The plesaunce of hir forme was present.

But natheles nat plesaunce but delyte,

Or an unryghtful talent with despyte:

»For, mawgre hir, she shal my lemman be;

Happe helpeth hardy man alway,« quod he.

»What ende that I make, hit shal be soo.«

And gyrt him with his swerde, and gan to goo.

And forth he rit til he to Rome is come,

And al aloon his way than hath he nome

Unto the house of Colatyne ful ryght.

Doun was the sonne, and day hath lost his lyght;

And in he come unto a prevy halke,

And in the nyght ful thefely gan he stalke,

Whan every wight was to his reste broght,

Ne no wight had of tresoun suche a thoght.

Whether by wyndow or by other gynne,

With swerde ydraw, shortly he cometh ynne

Ther as she lay, thys noble wife Lucresse.

And as she woke, her bed she felte presse.

»What beste is that,« quod she, »that weyeth thus?«

»I am the kynges sone, Tarquynius,«

Quod he, »but and thou crye, or noyse mak,

Or if thou any creature awak,

By thilke God that formed man on lyve,

This swerde through thyn herte shal I ryve.«

And therwithal unto hir throte he sterte,

And sette the poynt al sharpe unto hir herte.

No word she spak; she hath no myght therto.

What shal she sayn? Hir wytte is al ago,

Ryght as a wolf that fynt a lomb allone.

To whom shal she compleyne or make mone?

What, shal she fyghte with an hardy knyght?

Wel wot men a woman hath no myght.

What, shal she crye, or how shal she asterte

That hath hir by the throte, with swerde at herte?

She axeth grace, and seith al that she kan.

»Ne wolt thou nat,« quod he, this cruelle man,

»As wisly Jupiter my soule save,

As I shal in the stable slee thy knave,

And lay him in thy bed, and lowde crye,

That I the finde in suche avowterye.

And thus thou shalt be ded, and also lese

Thy name, for thou shalt non other chese.«

These Romayn wyves loveden so her name

At thilke tyme, and dredden so the shame,

That, what for fere of sklaundre and drede of dethe,

She loste bothe atones wytte and brethe,

And in a swowgh she lay, and wex so ded

Men myghte smyten of hir arm or hed –

She feleth nothing, neither foul ne feyre.

Tarquynius, that art a kynges eyre,

And sholdest, as by lynage and by ryght,

Doon as a lord and as a verray knight,

Why hastow doon dispit to chevalrye?

Why hastow doon this lady vylanye?

Allas, of the thys was a vileyn dede!

But now to purpos. In the story I rede

Whan he was goon al this myschaunce is falle.

Thys lady sent aftir hir frendes alle,

Fader, moder, husbond, al yfere,

And al dyschevelee, with her heres clere,

In habyt suche as wymmen used thoo

Unto the buryinge of her frendes goo,

She sitte in halle with a sorwful syght.

Hir frendes axen what hir aylen might,

And who was dede? And she sytte ay wepynge;

A word for shame ne may she forth out brynge,

Ne upon hem she durste nat beholde.

But atte last of Tarquyny she hem tolde

This rewful cas, and al thys thing horryble.

The woo to tellen hit were impossible,

That she and al hir frendes make attones.

Al had folkes hertes ben of stones,

Hit myghte have maked hem upon hir rewe,

Hir herte was so wyfley and so trewe.

She sayde that for hir gilt ne for hir blame

Hir husbond shulde nat have the foule name –

That nolde she nat suffre, by no wey.

And they answerden alle, upon her fey,

That they forgaf hit hir, for hit was ryght;

Hit was no gilt; hit lay nat in hir myght.

And seyden hir ensamples many oon.

But al for noght, for thus she seyde anoon:

»Be as be may,« quod she, »of forgyvinge,

I wol nat have no forgyft for nothinge.«

But pryvely she kaughte forth a knyf,

And therwithalle she rafte hirself her lyf;

And as she felle adoun, she caste her look,

And of hir clothes yet she hede toke,

For in hir falling yet she hadde care

Lest that her fete or suche thyng lay bare –

So wel she loved clennesse and eke trouthe.

Of hir had al the toun of Rome routhe.

And Brutus hath by hir chaste bloode swore

That Tarquyn shulde ybanysshed be therfore,

And al his kynne; and let the peple calle,

And openly the tale he tolde hem alle,

And openly let cary hir on a bere

Thurgh al the toun, that men may see and here

The horryble dede of hir oppressyoun.

Ne never was ther kyng in Rome toun

Syn thilke day. And she was holden there

A seynt, and ever hir day yhalwed dere

As in her lawe. And thus endeth Lucresse,

The noble wife, as Tytus bereth wittnesse.

I telle hit for she was of love so trewe,

Ne in hir wille she chaunged for no newe,

And for the stable herte, sadde and kynde,

That in these wymmen man may alday fynde.

Ther as they kaste her hert, ther hit duelleth.

For wel I wot that Crist himselve telleth

That in Israel, as wyde as is the londe,

That so gret feythe in al the lond he ne fonde

As in a woman, and this is no lye.

And as of men, loketh which tirannye

They doon alday, assay hem whoso lyste –

The trewest is ful brotel for to triste.

 

Explicit legenda Lucrecie Rome, martiris.

 


VI. Legend of Ariadne

 

Incipit legenda Adriane de Athenes.

 

Juge infernal, Mynos, of Crete kynge,

Now cometh thy lot, now comestow on the rynge.

Nat for thy sake oonly wryte I this storie,

But for to clepe ageyn unto memorie

Of Theseus the grete untrouthe of love,

For which the goddes of the heven above

Ben wrothe, and wreche han take for thy synne.

Be rede for shame, now I thy lyf begynne.

Mynos that was the myghty kyng of Crete,

That hadde an hundred citees stronge and grete,

To scole hath sent his sone Androgius

To Athenes, of the which hit happed thus,

That he was slayn, lernyng philosophye,

Ryght in that citee, nat but for envye.

The grete Mynos, of the whiche I speke,

His sones dethe is comen for to wreke.

Alcathoe he besegeth harde and longe,

But natheles the walles be so stronge,

And Nysus that was kyng of that citee

So chevalrous that lytel dredeth he.

Of Mynos or his ost toke he no cure,

Til on a day befel an aventure

That Nysus doghtre stode upon the walle

And of the sege saw the maner alle.

So happed hit that at a skarmysshynge

She caste hir herte upon Mynos the kynge,

For his beaute and for his chevalrye,

So sore that she wende for to dye.

And shortly of this processe for to pace,

She made Mynos wynnen thilke place,

So that the citee was al at his wille,

To saven whom him lyst, or elles spille.

But wikkedly he quytte hir kyndenesse,

And let hir drenche in sorowe and distresse,

Ner that the goddes hadde of hir pite –

But that tale were to longe as now for me.

Athenes wanne thys kyng Mynos also,

And Alcathoe, and other tounes mo,

And this th'effect, that Minos hath so dryven

Hem of Athenes that they mote him yiven

Fro yere to yere hir oune children dere

For to be slayn, as ye shal after here.

Thys Mynos hath a monstre, a wikked beste,

That was so cruelle that without areste,

Whan that a man was broght in his presence,

He wolde him ete, ther helpeth no defence.

And every thridde yere, withouten doute,

They casten lot, and as hit came aboute

On ryche, on pore, he moste his sone take,

And of his child he moste present make

Unto Mynos, to save him or to spille,

Or lat his best devoure him at his wille.

And this hath Mynos doon, ryght in despyt.

To wreke his sone was sette al his delyt,

And maken hem of Athenes his thralle

Fro yere to yere, while he lyven shalle –

And home he saileth whan this toun is wonne.

This wikked custom is so longe yronne

Til that of Athenes Kyng Egeus

Moste sende his oune sone Theseus,

Sith that the lotte is fallen him upon,

To be devoured, for grace is ther non.

And forth is lad thys woful yonge knyght

Unto the contree of Kyng Mynos ful of myght,

And in a prison, fetred, caste is he

Til thilke tyme he shulde yfreten be.

Wel maystow wepe, O woful Theseus,

That art a kynges sone, and dampned thus.

Me thynketh this, that thow depe were yholde

To whom that saved the fro cares colde.

And now, if any woman helpe thee,

Wel oughtestow hir servant for to be,

And ben her trewe lover yere by yere.

But now to come agayn to my matere.

The tour ther as this Theseus is throwe,

Doun in the bothome, derke, and wonder lowe,

Was joynyng to the walle of a foreyne,

And hit was longyng to the doghtren tweyne

Of Kyng Mynos, that in her chambres grete

Dwelten above, toward the mayster strete,

In mochel mirthe, in joye, and in solas.

Wot I nat how, hit happed ther, par cas,

As Theseus compleyned him by nyght,

The kynges doghtre that Adriane hyghte,

And eke hir suster Phedra, herden alle

His compleynt as they stode on the walle

And lokeden upon the brighte mone;

Hem leste nat to goo to bed so sone.

And of his woo they had compassyoun:

A kynges sone to be in swich prisoun,

And be devoured, thoughte hem gret pitee.

Than Adriane spak to hir suster free,

And seyde, »Phedra, leve suster dere,

This woful lordes sone may ye nat here,

How pitousely compleyneth he his kin,

And eke his pore estat that he is in,

And gilteless? Certes now, hit is routhe!

And if ye wol assenten, by my trouthe,

He shal be holpen, how soo that we doo.«

Phedra answerde, »Ywis, me is as woo

For him as ever I was for any man.

And to his help, the best rede I kan

Is that we doon the gayler prively

To come, and speke with us hastely,

And doon this woful man with him to come.

For if he may the monstre overcome,

Than were he quyt; ther is noon other bote.

Lat us wel taste him at his herte-rote,

That if so be that he a wepne have

Wher that his lyf he dar to kepe or save,

Fighten with this fend, and him defende.

For in the prison ther he shal descende,

Ye wite wel that the beste is in a place

That nys nat derke, and hath roum and eke space

To welde an ax or swerd or staf or knyf,

So that me thenketh he shulde save his lyf.

If that he be a man, he shal do soo!

And we shal make him balles eke alsoo

Of wexe and towe, that, whan he gapeth faste,

Into the bestes throte he shal hem caste

To sleke his hunger and encombre his teeth.

And ryght anoon, whan that Theseus seeth

The beste achoked, he shal on him lepe

To sleen him or they comen more to hepe.

This wepen shal the gayler or that tyde

Ful prively within the prison hyde;

And for the hous is crynkled to and fro,

And hath so queynte weyes for to go –

For hit is shapen as the mase is wroght –

Therto have I a remedy in my thoght,

That by a clewe of twyne, as he hath goon,

The same way he may returne anoon,

Folwyng alwey the threde as he hath come.

And whan that he this beste hath overcome,

Then may he fleen away out of this stede,

And eke the gayler may he with him lede,

And him avaunce at home in his contree,

Syn that so gret a lordes sone is he.

Thys is my rede, if that he dar hit take.«

What shulde I lenger sermoun of hit make?

The gayler cometh, and with him Theseus.

And whan these thynges ben acorded thus,

Adoun sytte Theseus upon his knee,

»The ryghte lady of my lyf,« quod he,

»I, sorwful man, ydampned to the deth,

Fro yow, whiles that me lasteth lyf or breth,

I wol nat twynne, after this aventure,

But in your servise thus I wol endure,

That as a wrechche unknowe I wol yow serve

For evermore, til that myn herte sterve.

Forsake I wol at home myn herytage,

And, as I seyde, ben of your court a page,

If that ye vouchesauf that in this place

Ye graunte me to have suche a grace

That I may have nat but my mete and drinke.

And for my sustenance yet wol I swynke

Ryght as yow lyst, that Mynos ne no wyght –

Syn that he sawe me never with eighen syght –

Ne no man elles shal me konne espye.

So slyly and so wel I shal me gye,

And me so wel disfigure and so lowe,

That in this world ther shal no man me knowe,

To han my lyf, and for to han presence

Of yow that doon to me this excellence.

And to my fader shal I senden here

This worthy man that is your gaylere,

And him to guerdon that he shal wel bee

Oon of the gretest men of my contree.

And yif I durste sayne, my lady bryght,

I am a kynges sone, and eke a knyght,

As wolde God, yif that hit myghte bee

Ye weren in my contree, alle three,

And I with yow, to bere yow companye,

Than shulde ye seen yif that I therof lye!

And if I profre yow in low manere

To ben your page and serven yow ryght here,

But I yow serve as lowly in that place,

I prey to Mars to yeve me suche grace

That shames dethe on me ther mote falle,

And dethe and povert to my frendes alle,

And that my spirit by nyghte mote goo

After my dethe, and walke to and froo,

That I mot of a traytour have a name,

For which my spirit mot go to do me shame!

And yif I ever yclaime other degre,

But if ye vouchesauf to yeve hit me,

As I have seyde, of shames deth I deye!

And mercy, lady! I kan no more saye!«

A semely knyght was Theseus to see,

And yong, but of twenty yere and three;

But whoso hadde yseen his countenaunce,

He wolde have wept for routhe of his penaunce.

For which this Adriane in this manere

Answerde to his profre and to his chere:

»A kynges sone and eke a knyght,« quod she,

»To ben my servant in so low degre,

God shelde hit, for the shame of wymmen alle,

And leve me never suche a cas befalle!

But sende yow grace, and sleyghte of hert also,

Yow to defende and knyghtly sleen your fo,

And leve herafter that I may yow fynde

To me and to my suster here so kynde

That I repente nat to geve yow lyf!

Yet wer hit better that I were your wyf,

Syn that ye ben as gentil borne as I,

And have a realme nat but faste by,

Then that I suffred your gentilesse to sterve,

Or that I let yow as a page serve;

Hit is not profit, as unto your kynrede,

But what is that that man wol nat do for drede?

And to my suster, syn that hit is so

That she mot goon with me, if that I goo,

Or elles suffre deth as wel as I,

That ye unto your sone as trewely

Doon her be wedded at your home comynge.

This is the fynal ende of al this thynge –

Ye swere hit here, on al that may be sworne.«

»Ye, lady myn,« quod he, »or elles torne

Mote I be with the Mynatour tomorwe!

And haveth herof my herte-blood to borwe,

Yif that ye wole. If I had knyf or spere,

I wolde hit laten out and ther-on swere,

For then at erst I wot ye wol me leve.

By Mars, that is the chefe of my beleve,

So that I myghte lyven and nat fayle

Tomorwe for t'acheve my bataile,

I nolde never fro this place flee

Til that ye shuld the verray prefe see.

For now if that the sothe I shal yow say,

I have loved yow ful many a day,

Thogh ye ne wiste hit nat, in my contree,

And aldermost desired yow to see

Of any erthly lyvyng creature.

Upon my trouthe I swere, and yow assure,

These seven yere I have your servant be;

Now have I yow, and also have ye me,

My dere hert, of Athenes duchesse!«

This lady smyleth at his stedfastnesse,

And at his hertly wordes, and at his chere,

And to hir suster sayde in this manere,

Al softely, »Now, suster myn,« quod she,

»Now be we duchesses, bothe I and ye,

And sykered to the regals of Athenes,

And both herafter lykly to be queenes,

And saved fro his deth a kynges sone,

As ever of gentil wymmen is the wone

To save a gentil man, enforth her myght,

In honest cause, and namely in his ryght.

Me thinketh no wyght oughte us herof blame,

Ne beren us therfor an evel name.«

And shortely of this matere for to make,

This Theseus of hir hath leve ytake.

And every point performed was in dede

As ye have in this covenant herd me rede.

His wepne, his clew, his thing that I have sayde,

Was by the gayler in the hous ylayde

Ther as this Mynatour hath his duellinge,

Ryght faste by the dore at his entringe.

And Theseus is ladde unto his dethe,

And forthe unto this Mynatour he gethe,

And by the techyng of this Adriane

He overcome this beste, and was his bane;

And oute he cometh by the clewe agayne

Ful prevely, whan he this beste hath slayne;

And by the gayler geten hath a barge,

And of his wyves tresor gan hit charge,

And tok his wife, and eke hir suster fre,

And eke the gayler, and wyth hem alle thre

Is stole away out of the lond by nyghte,

And to the contree of Eunopye him dyghte

There as he had a frende of his knowynge.

There festen they, there dauncen they and synge;

And in his armes hath this Adriane,

That of the beste hath kepte him from his bane;

And gat him ther a newe barge anoon,

And of his contree folk a grete woon,

And taketh his leve, and homeward sayleth hee.

And in an yle, amydde the wilde see,

Ther as ther dwelleth creature noon

Save wilde bestes, and that ful many oon,

He made his shippe alonde for to sette;

And in that yle half a day he lette,

And sayde that on the lond he moste him reste.

His maryners han don ryght as him leste,

And for to telle schortly in this cas,

Whan Adriane his wyf aslepe was,

For that her suster fairer was than she,

He taketh hir in his hond, and forth gooth he

To shippe, and as a traitour stal his way

While that this Adriane aslepe lay,

And to his contree-ward he sayleth blyve

(A twenty devel way the wynd him dryve!),

And fond his fader drenched in the see.

Me list no more to speke of him, pardee.

These false lovers, poyson be her bane!

But I wol turne ageyn to Adriane,

That is with slepe for werynesse ytake.

Ful sorwefully hir herte may awake.

Allas, for the myn herte hath now pitee!

Ryght in the dawnyng awaketh shee

And gropeth in the bed, and fond ryght noght.

»Allas,« quod she, »that ever I was wroght!

I am betrayed!« and hir heer to-rent,

And to the stronde barefot faste she went,

And cryed, »Theseus, myn herte swete,

Wher be ye, that I may nat wyth yow mete,

And myghte thus with bestes ben yslayn?«

The holwe rokkes answerde hir agayn.

No man she saw, and yet shone the mone,

And hye upon a rokke she wente sone,

And saw his barge saylyng in the see.

Cold wax hir hert, and ryght thus sayde she,

»Meker than ye fynde I the bestes wilde!«

Hadde he nat synne that hir thus begylde?

She cried, »O turne agayn, for routhe and synne!

Thy barge hath nat al his meyny inne!«

Hir kerchef on a pole up styked shee,

Ascaunce that he shulde hit wel ysee,

And him remembre that she was behynde,

And turne agayne, and on the stronde hir fynde.

But al for noght; his wey he is ygoon.

And doun she felle aswown upon a stoon,

And up she ryst, and kyssed in al hir care

The steppes of his fete ther he hath fare,

And to hir bedde ryght thus she speketh thoo:

»Thow bed,« quod she, »that hast receyved twoo,

Thou shalt answere of twoo, and nat of oon!

Wher is thy gretter part away ygoon?

Allas, wher shal I, wreched wyght, become?

For though so be that any bote here come,

Home to my contree dar I nat for drede.

I kan myselven in this cas nat rede!«

What shulde I telle more hir compleynynge?

Hit is so long, hit were an hevy thynge.

In hir epistil Naso telleth alle.

But shortly to the ende I telle shalle.

The goddes have hir holpen, for pitee,

And in the signe of Taurus men may see

The stones of hir corown shyne clere.

I wol no more speke of this matere.

But thus this false lover kan begile

His trewe love – the devel quyte him his while!

 

Explicit legenda Adriane de Athenes.

 


VII. Legend of Philomene

 

Incipit legenda Philomene.

 

Deus dator formarum.

 

Thow yiver of the formes that hast wroght

The faire worlde, and bare hit in thy thoght

Eternally, or thow thy werk began,

Why madest thow, unto the sklaundre of man,

Or – al be that hit was not thy doynge,

As for that fyn to make such a thynge –

Why suffrest thow that Tereus was bore,

That is in love so fals and so forswore,

That fro thys world up to the firste hevene

Corrumpeth whan that folk his name nevene?

And, as to me, so grisly was his dede

That whan that I his foule story rede,

Myn eyen wexen foule and sore also –

Yet laste the venym of so longe ago,

That hit infecteth him that wol beholde

The story of Tereus, of which I tolde.

Of Trase was he lorde, and kynne to Marte,

The cruelle god that stant with blody darte,

And wedded had he with a blisful chere

Kyng Pandyones faire doghter dere,

That hyghte Proygne, floure of hir contree,

Thogh Juno list nat at the feste bee,

Ne Ymeneus, that god of weddyng is;

But at the feste redy ben, ywis,

The furies thre with al her mortel brond.

The owle al nyght about the balkes wond,

That prophet is of woo and of myschaunce.

This revel, ful of songe and ful of daunce,

Laste a fourtenyght, or lytel lasse.

But shortly of this story for to passe –

For I am wery of him for to telle –

Fyve yere his wyf and he togedir dwelle,

Til on a day she gan so sore longe

To seen her suster that she saugh nat longe,

That for desire she nyste what to sey.

But to hir husbond gan she for to prey,

For Goddys love, that she moste ones goon

Hir suster for to seen, and come anoon,

Or elles but she moste to hir wende,

She preyde him that he wolde after hir sende;

And this was, day be day, al hir prayere

With al humblesse of wyfhod, worde and chere.

This Tereus let make his shippes yare,

And into Grece himself is forth yfare

Unto his fader-in-lawe, and gan him prey

To vouchesauf that for a moneth or twey,

That Philomene, his wyfes suster, myght

On Proigne his wyf but ones have a syght –

»And she shal come to yow agayne anoon.

Myself with hir I wil bothe come and goon,

And as myn hertes lyf I wol hir kepe.«

This olde Pandeon, this kyng, gan wepe

For tendernesse of herte for to leve

His doghter goon, and for to yive hir leve.

Of al this world he loved nothing soo.

But at the laste leve hath she to goo,

For Philomene with salte teres eke

Gan of her fader grace to beseke

To seen her suster that hir longeth soo,

And him enbraceth with hir armes twoo.

And therwithal, so yong and fair was she

That whan that Tereus sawgh hir beautee,

And of array that ther was noon hir lyche,

And yet of bountee was she two so ryche,

He caste his firy herte upon hir soo

That he wol have hir, how soo that hit goo,

And with his wiles kneled and so preyde,

Til at the laste Pandeon thus seyde,

»Now, sone,« quod he, »that art to me so dere,

I the betake my yonge doghter here,

That bereth the key of al my hertes lyf.

And grete wel my doghter and thy wyf,

And yeve hir leve somtyme for to pleye,

That she may seen me oones or I deye.«

And sothly, he hath made him ryche feste,

And to his folk, the moste and eke the leste,

That with him com; and yaf him yiftes grete,

And him conveyeth thurgh the maister-strete

Of Athenes, and to the see him broghte,

And turneth home – no malice he ne thoghte.

The ores pulleth forth the vessel faste,

And into Trace arryveth at the laste,

And up into a forest he hir ledde,

And into a cave pryvyly him spedde;

And in this derke cave, yif hir leste,

Or leste noght, he bad hir for to reste;

Of which hir hert agrose, and seyde thus,

»Wher is my suster, brother Tereus?«

And therwithal she wepte tenderly,

And quoke for fere, pale and pitously,

Ryght as the lamb that of the wolf is byten,

Or as the colver that of the egle is smyten,

And is out of his clawes forth escaped,

Yet hit is aferde and awhaped

Lest hit be hent eft-sones, so sat she.

But utterly hit may non other be:

By force hath he, this traytour, done that dede,

That he hath reft hir of hir maydenhede,

Maugree hir hede, by strengthe and by his myght.

Loo, here a dede of men, and that a ryght!

She crieth »Suster!« with ful loude stevene,

And »Fader dere!« and »Help me, God in Hevene!«

Al helpeth nat; and yet this false thefe

Hath doon this lady get a more myschefe,

For fere lest she sholde his shame crye,

And done him openly a vilanye,

And with his swerd hir tonge of kerveth he,

And in a castel made hir for to be

Ful privily in prison evermore,

And kept hir to his usage and to his store,

So that she myghte him nevermore asterte.

O sely Philomene, woo is in thyn herte;

God wreke the, and send the thy bone!

Now is hit tyme I make an ende sone.

This Tereus is to his wyf ycome,

And in his armes hath his wyf ynome,

And pitously he wepe, and shook his hede,

And swor hir that he fond hir suster dede,

For which the sely Proigne hath suche woo

That nygh hir sorwful herte brak atwoo.

And thus in teres lat I Proigne dwelle,

And of hir suster forth I wol yow telle.

This woful lady ylerned had in yowthe

So that she werken and enbrowden cowthe,

And weven in her stole the radevore

As hit of wymen hath be woved yore.

And, shortly for to seyn, she hath hir fille

Of mete and drynke, of clothing at hir wille,

And koude eke rede wel ynogh and endyte,

But with a penne koude she nat wryte;

But lettres kan she weven to and froo,

So that by that the yere was agoo

She had ywoven in a stamen large

How she was broght from Athenes in a barge,

And in a cave how that she was broght;

And al the thing that Tereus hath wroght,

She wave hit wel, and wrote the story above,

How she was served for hir suster love.

And to a knave a ryng she yaf anoon,

And prayed him, by sygnes, for to goon

Unto the queene, and beren hir that clothe,

And by sygne sworne many an othe

She shulde him yeve what she geten myghte.

This knave anoon unto the queene him dyght,

And toke hit hir, and al the maner tolde.

And whan that Proigne hath this thing beholde,

No word she spak, for sorwe and eke for rage,

But feyned hir to goon a pilgrimage

To Bachus temple, and in a lytel stounde

Hir dombe suster sytting hath she founde,

Weping in the castel hirself aloon.

Allas, the woo, the compleint, and the moon

That Proigne upon hir dombe suster maketh!

In armes everych of hem other taketh,

And thus I lat hem in her sorwe duelle.

The remenant is no charge for to telle,

For this is al and somme, thus was she served

That never harm agylte ne deserved

Unto this cruelle man that she of wyste.

Ye may bewar of men, yif that yow lyste.

For al be that he wol nat, for his shame,

Doon so as Tereus, to lese his name,

Ne serve yow as a morderere or a knave,

Ful lytel while shul ye trewe hem have.

That wol I seyn, al were he now my brother,

But hit so be that he may have non other.

 

Explicit legenda Philomene.

 


VIII. Legend of Phyllis

 

Incipit legenda Phillis.

 

By preve as wel as by auctoritee,

That wikked frute cometh of a wikked tree,

That may ye fynde, if that hit lyketh yow.

But for this ende I speke this as now,

To telle you of fals Demophon.

In love a falser herde I never non,

But if hit were his fader Theseus.

God, for his grace, fro suche oon kepe us –

Thus may these wymen prayen that hit here.

Now to th'effect turne I of my matere.

Destroyed is of Troye the citee.

This Demophon come sayling in the see

Towarde Athenes, to his paleys large.

With him come many a shippe and many a barge

Ful of his folk, of which ful many oon

Is wounded sore, and seke, and woo begoon,

And they han at the sege longe ylayne.

Behynde come a wynde and eke a rayne

That shofe so sore his saylle might not stonde.

Him were lever than al the world alonde,

So hunteth him the tempest to and fro.

So derk hit was, he kouth nowher go,

And with a wawe brosten was his stere.

His shippe was rent so lowe in suche manere

That carpenter ne koude hit nat amende.

The see by nyght as any torche brende

For wode, and posseth him now up now doun,

Till Neptunius hath of him compassyoun –

And Thetis, Chorus, Triton, and they alle –

And maden him upon a lond to falle

Wherof that Phillis lady was and quene,

Ligurgus doghter, fayrer on to sene

Than is the flour ageyn the bryghte sonne.

Unnethe is Demophon to londe ywonne,

Wayk and eke wery, and his folk forpyned

Of werynesse, and also enfamyned,

And to the dethe he was almost ydreven.

His wise folk to conseyl han him yeven

To seken help and socour of the quene,

And loken what his grace myghte bene,

And maken in that lond somme chevissaunce

To kepen him fro woo and fro myschaunce.

For seke he was, and almost at the dethe;

Unneth myghte he speke or drawe brethe;

And lyeth in Rodopeya him for to reste.

Whan he may walke, him thought hit was the beste

Unto the court to seken for socour.

Men knewe him wel, and diden him honour,

For at Athenes duke and lord was he,

As Theseus his fader hadde ybe,

That in his tyme was of grete renoun,

No man so grete in al his regyoun,

And lyk his fader of face and of stature –

And fals of love. Hit came him of nature

As dooth the fox Renard, the foxes sone.

Of kynde he koude his olde fadres wone

Withoute lore, as kan a drake swimme

Whan hit is kaught and caried to the brymme.

This honourable Phillis doth him chere,

Hir lyketh wel his porte and his manere –

But for I am agroted here beforne

To write of hem that in love ben forsworne,

And eke to haste me in my legende,

Which to performe God me grace sende,

Therfore I passe shortly in this wyse:

Ye han wel herd of Theseus devyse

In the betraysing of fair Adriane,

That of hir pite kepte him fro his bane.

At shorte wordes, ryght so Demophon

The same wey, the same path hath gon

That did his false fader Theseus.

For unto Phillis hath he sworne thus,

To wedden hir, and hir his trouthe plyght,

And piked of hir al the good he myght,

Whan he was hole and sound and had his reste,

And doth with Phillis whatso that him leste.

And wel kouth I, yif that me lest soo,

Tellen al his doing to and froo.

He sayde to his contree moste hym saylle

For ther he wolde hir wedding apparayle

As fille to hir honour and his also.

And openly he took his leve tho,

And to hir sworne he wolde nat sojourne,

But in a moneth he wolde ageyn retourne.

And in that lond let make his ordynaunce

As verray lord, and toke the obeisaunce

Wel and homely, and let his shippes dyght,

And home he gooth the nexte wey he myght.

But unto Phillis yet ne come he noght,

And that hath she so harde and sore yboght,

Allas, that, as the storye us recorde,

She was hir owne dethe ryght with a corde,

Whan that she segh that Demophon hir trayed.

But to him first she wrote and faste him prayed

He wolde come and delyver hir of peyne,

As I reherse shal oo word or tweyne.

Me lyste nat vouchesauf on him to swynke,

Dispenden on him a penne ful of ynke,

For fals in love was he, ryght as his syre –

The devel set her soules both on fire!

But of the letter of Phillis wol I wryte

A word or tweyne, althogh hit be but lyte.

»Thyn hostesse,« quod she, »O Demophon,

Thi Phillis, which that is so woobegon,

Of Rodopeye, upon yow mot compleyne

Over the terme sette betwix us tweyne,

That ye ne holden forward, as ye seyde.

Your anker, which ye in oure haven leyde,

Hyghte us that ye wolde comen, out of doute,

Or that the mone ones went aboute.

But tymes foure the mone hath hid hir face

Syn thylke day ye wente fro this place,

And foure tymes lyght the world ageyn.

But for al that, yif I shal soothly seyn,

Yet hath the streme of Sitho nat ybroght

From Athenes the shippe; yet cometh hit noght.

And yif that ye the terme rekne wolde,

As I or other trewe lovers sholde,

I pleyne nat, God wot, beforn my day.«

But al hir letter writen I ne may

By ordre, for hit were to me a charge.

Hir letter was ryght long and therto large.

But here and there in ryme I have hit layde,

Ther as me thoghte that she wel hath sayde.

She seyde, »Thy saylles comen nat ageyn,

Ne to thy word ther nys no fey certeyn;

But I wot why ye come nat,« quod she,

»For I was of my love to yow so fre.

And of the goddes that ye han forswore,

Yf that her vengeaunce fal on yow therfore,

Ye be nat suffisaunt to bere the peyne.

To moche trusted I, wel may I pleyne,

Upon youre lynage and youre faire tonge,

And on youre teres falsly out ywronge.

How kouth ye wepe soo be craft?« quod she.

»May ther suche teres feyned be?

Now certes, yif ye wolde have in memorye,

Hit oghte be to yow but lytel glorye

To have a sely mayde thus betrayed!

To God,« quod she, »prey I, and ofte have prayed,

That hit be now the grettest prise of alle,

And moste honour that ever yow shal befalle.

And when thyn olde auncestres peynted be,

In which men may her worthynesse se,

Than, pray I God, thow peynted be also,

That folk may reden, forthby as they go,

›Lo, this is he, that with his flaterye

Betrayed hath and doon her vilanye

That was his trewe love in thoghte and dede.‹

But sothely, of oo poynt yet may they rede,

That ye ben lyke youre fader as in this,

For he begiled Adriane, ywis,

With suche an art and suche soteltee

As thou thyselven hast begiled me.

As in that poynt, althogh hit be nat fayr,

Thou folwest him, certeyn, and art his eyr.

But syn thus synfully ye me begile,

My body mote ye seen within a while

Ryght in the haven of Athenes fletinge,

Withouten sepulture and buryinge,

Thogh ye ben harder then is any ston!«

And whan this letter was forth sent anon,

And knew how brotel and how fals he was,

She for dispeyr fordide hirself, allas.

Suche sorowe hath she for she beset hir so.

Bewar, ye wymmen, of your sotil fo,

Syn yet this day men may ensample se –

And, as in love, trust no man but me.

 

Explicit legenda Phillis.

 


IX. Legend of Hypermnestra

 

Incipit legenda Ypermystre.

 

In Grece whilom weren brethren two

Of whiche that oon was called Danao,

That many a sone hath of his body wonne,

As suche false lovers ofte konne.

Among his sones alle ther was oon

That aldermost he loved of everychon.

And whan this child was born, this Danao

Shope him a name, and called him Lyno.

That other brother called was Egiste,

That was in love as fals as ever him lyste,

And many a doghtre gat he in his lyve,

Of which he gat upon his righte wyve

A doghter dere, and dide hir for to calle

Ypermystra, yongest of hem alle.

The whiche childe of hir natyvite

To al good thewes born was she,

As lyked to the goddes or she was borne

That of the shefe she shulde be the corne.

The Wirdes, that we clepen Destanee,

Hath shapen hir that she most nedes be

Pitouse, sadde, wise, trewe as stele,

And to this woman hit acordeth wele.

For though that Venus yaf hir grete beaute,

With Jupiter compouned so was she

That conscience, trouthe, and drede of shame,

And of her wyfehod for to kepe hir name,

This thoghte hir was felicite as here.

And rede Mars was that tyme of the yere

So feble that his malice is him rafte;

Repressed hath Venus his cruelle crafte.

What with Venus and other oppressyoun

Of houses, Mars his venym is adoun

That Ypermystra dar nat handel a knyf

In malyce thogh she shulde lese hir lyf.

But natheles, as heven gan thoo turne,

To badde aspectes hath she of Saturne,

That maked her to deyen in prisoun,

As I shal after make mencioun.

To Danao and Egistes also –

Althogh so be that they were brethren two,

For thilke tyme nas spared no lynage –

Hit lyketh hem to maken mariage

Betwix Ypermystra and him Lyno,

And casten suche a day hit shal be so.

And ful acorded was hit uttirly:

The array is wroght, the tyme is faste by.

And thus Lyno hath of his fadres brother

The doghter wedded, and eche of hem hath other.

The torches brennen and the lampes bryght,

The sacrifices ben ful redy dyght,

Th'encence out of the fire reketh sote,

The flour, the lefe is rent up by the rote

To maken garlands and corounes hye,

Ful is the place of soun of mynstralcye,

Of songes amorouse of mariage,

As thilke tyme was the pleyn usage.

And this was in the paleys of Egiste,

That in his hous was lord ryght as him liste.

And thus the day they dreven to an ende;

The frendes taken leve, and home they wende.

The nyght is comen, the bride shal go to bed.

Egiste to his chambre fast him sped,

And prively he let his doghter calle.

Whan that the hous was voyded of hem alle,

He loked on his doghter with glad chere,

And to hir spak as ye shal after here.

»My righte doghter, tresour of myn hert,

Syn first that day that shapen was my shert,

Or by the fatal sustren hadde my dom,

So ny myn herte never thing me com

As thou, myn Ypermystra, doghter dere!

Tak heed what I thy fader sey thee here,

And wirk aftir thy wiser evermoo.

For alderfirste doghter, I love thee soo

That al the world to me nys halfe so lefe,

Ne I nolde rede the to thy myschefe

For al the goode under the colde moone.

And what I mene, hit shal be seyd ryght soone,

With protestacioun, as in this wyse,

That but thou do as I shal the devyse,

Thou shalt be ded, by Him that al hath wrought!

At shorte wordes, thow nescapest nought

Out of my paleys or that thou be deed,

But thou consente and werke after my rede –

Tak this to the for ful conclusioun.«

This Ypermystra caste hir eyen doun,

And quoke as dooth the lefe of aspe grene.

Ded wex hir hewe, and lyk as ash to sene,

And seyde, »Lord and fader, al your wille

After my myght, God wot, I shal fulfille,

So hit to me be no confusioun.«

»I nyl,« quod he, »have noon excepcioun.«

And out he kaughte a knyf, as rasour kene,

»Hyd this,« quod he, »that hit be nat ysene,

And whan thyn housbond is to bed ygo,

While that he slepeth, kut his throte atwo.

For in my dremes hit is warned me

How that my nevywe shal my bane be,

But which I not, wherfor I wol be siker.

Yif thou sey nay, we two shal have a biker

As I have seyd, by Him that I have sworn.«

This Ypermystra hath nygh hir wytte forlorn,

And for to passen harmelesse of that place,

She graunted him; ther was noon other grace.

And therwythal a costrel taketh he tho

And seyde, »Herof a draught or two

Yif him to drynke whan he gooth to reste,

And he shal slepe as longe as ever the leste,

The narcotiks and opies been so stronge.

And goo thy wey, lest that him thynke longe.«

Out cometh the bride and with ful sobre chere,

As is of maydens ofte the manere.

To chambre is brought with revel and with songe,

And shortly, lest this tale be to longe,

This Lyno and she ben broght to bedde,

And every wight out at the dore him spedde.

The nyght is wasted, and he felle aslepe.

Ful tenderly begynneth she to wepe.

She rist her up, and dredefully she quaketh,

As doth the braunche that Zephirus shaketh,

And husht were al in Argon that citee.

As colde as any frost now wexeth she,

For pite by the herte hir streyneth so,

And drede of deth doth hir so moche woo,

That thries doun she fel in swich a were.

She ryst hir up and stakereth here and there,

And on hir handes faste loketh she.

»Allas, and shal myn handes blody be?

I am a mayd, and as by my nature,

And by my semblant, and by my vesture,

Myn handes ben nat shapen for a knyf,

As for to reve no man fro his lyf.

What devel have I with the knyf to do?

And shal I have my throte korve atwo?

Than shal I blede, allas, and me beshende.

And nedes cost this thing not have an ende;

Or he or I mot nedes lese oure lyf.

Now certes,« quod she, »syn I am his wyf,

And hath my feyth, yet is hit bet for me

For to be ded in wyfly honeste

Than be a traytour lyving in my shame.

Be as be may, for erneste or for game,

He shal awake and ryse and go his way

Out at this goter or that hit be day!« –

And wept ful tenderly upon his face,

And in hir armes gan him to embrace,

And him she roggeth and awaketh softe.

And at the window lepe he fro the lofte

Whan she hath warned him, and doon him bote.

This Lyno swyfte was, and lyght of fote,

And from his wyf he ran a ful good pas.

This sely woman is so wayk, allas,

And helples so that or that she fer went,

Her crwel fader did hir for to hent.

Allas, Lyno, why art thou so unkynde?

Why ne haddest thou remembred in thy mynde

And taken hir, and ledde hir forth with the?

For whan she saw that goon awey was he,

And that she myghte nat so faste go,

Ne folwen him, she sate her doun ryght tho,

Til she was kaught and fetered in prisoun.

This tale is seid for this conclusion.

